Луи ван Гал: Cотиб ололмаганимиз ҳайрон қолдирарди\nМақола нашр қилинди 25.08.2020\nЛуи ван Гал FourFourTwo журналига берган интервьюсида «Манчестер Юнайтед»даги фаолияти давомида клубга таклиф этмоқчи бўлган футболчилар номини айтиб ўтди.\n«Мен таклиф этмоқчи бўлган янги футболчилар рўйхатидан ҳимоячилар Серхио Рамос ва Матс Хуммельс, яримҳимоячилар Риёд Маҳрез, Жеймс Милнер, Н'Голо Канте ва Садио Мане, ҳужумчилардан Томас Мюллер, Роберт Левандовски, Гонсало Игуаин ва Неймар жой олганди.\nЧунки мен клубни қабул қилиб олганимда қўл остимда ёши катта футболчилар талайгина бўлган жамоа қолганди. Бу таркиб анча вақт ёшартирилмагани сабабли жамоанинг мавқеини туширмай ёшартиришга киришгандим. Бироқ ўзим истаган футболчиларни сотиб олиш жуда қийин бўлди.\nТўғрисини айтсам, яхши футболчиларни сотиб ололмаганимиз ҳайрон қолдирарди. «Юнайтед» жаҳоннинг энг бой клуби эканлиги учун жамоалар ўз етакчилари эвазига катта маблағ сўрашини тушунардим. Аммо бундай даражадаги катта клубда ишлаб, сен ҳар ўзинг хоҳлаган футболчини чақиришни кутасан. Бироқ бунинг имкони топилмасди – асосий трансфер эмас, 4-5-даражадаги трансфер режалар амалга ошарди» — дейди нидерландиялик собиқ мураббий FourFourTwo’га берган интервьюсида.\nМаълумот учун, Луи ван Гал 2014-2016 йиллар давомида «Манчестер Юнайтед» бош мураббийи сифатида фаолият юритган.\nДин Ҳендерсон шартномани узайтирди\n«Юнайтед» Лионель Месси учун курашадими\nҲарри Магуайр терма жамоадан четлатиладими!?\nИсак Хансен-Аарен фаолиятини «Юнайтед»да давом эттиради\nМагуайр устидан жиноят иши қўзғатилди\n«Юнайтед» Марк Хурадога қизиқмоқда


Бюджетдан ташқари мақсадли жамғармаларга мажбурий ажратмалар ягона тўловга бирлаштирилди | NORMA.UZ\nБюджетдан ташқари мақсадли жамғармаларга мажбурий ажратмалар ягона тўловга бирлаштирилди\nМазкур ўзгартиришлар 29.12.2017 йилдаги ЎРҚ–454-сон Қонун ва Президентнинг 29.12.2017 йилдаги ПҚ–3454-сон қарорида кўзда тутилган.\n2017 йилда умумбелгиланган солиқларни тўловчилар (кичик тадбиркорлик субъектлари, ЯСТ ва ЯЕС тўловчилар, шунингдек нотижорат ташкилотлар бундан мустасно) қуйидаги тўловларни тўлашар эди:\nбюджетдан ташқари Пенсия жамғармасига мажбурий ажратмалар – 1,6% ставка бўйича;\nРеспублика йўл жамғармасига мажбурий ажратмалар – 1,4% ставка бўйича;\nбюджетдан ташқари Умумтаълим мактаблари, касб-ҳунар коллежлари, академик лицейлар ва тиббиёт муассасаларини реконструкция қилиш, мукаммал таъмирлаш ва жиҳозлаш жамғармасига мажбурий ажратмалар – 0,5% ставка бўйича.\n2018 йилнинг 1 январидан бошлаб ушбу ажратмалар ягона тўловга – Давлат мақсадли жамғармаларига мажбурий ажратмаларга бирлаштирилди. У 3,2% ставка бўйича ундирилади.\nКелиб тушган маблағлар қуйидагича тақсимланади:\nбюджетдан ташқари Пенсия жамғармасига – 46,88%;\nРеспублика йўл жамғармасига – 43,75%;\nТаълим ва тиббиёт муассасаларининг моддий-техника базасини ривожлантириш жамғармасига – 9,37%.\nРеспублика йўл жамғармаси ва (ёки) Таълим ва тиббиёт муассасаларининг моддий-техника базасини ривожлантириш жамғармасига тўловлар бўйича имтиёзларга эга бўлган корхоналар мажбурий тўловларни давлат мақсадли жамғармаларига имтиёзли – 1,5% ставка бўйича тўлиқ бюджетдан ташқари Пенсия жамғармасига ўтказилган ҳолда тўлашади.


13 август 2020, Тошкент вақти: 05:12\nАндижоннинг Пахтаобод туманида мактаблар ўқувчиларга янги мактаб формаларини сотиб олишниталаб қилмоқда. Мактаб раҳбарлари ота-оналарни чақиртириб, формани фақат мактабдан олишлари кераклигини уқтирган. Талабни рад қилганларнинг фарзандларига мактаб китоб бермаслиги ҳақида огоҳлантирган.\nПахтаобод туманида яшовчи тўрт фарзанднинг онаси Латофат опа мактаб формаси қимматлиги сабаб бу йилги ўқув йилида катта ўғил-қизларидан қолган формалар билан кичиқ фарзандларини кийинтирмоқчи эди.\nЛекин, мактаб раҳбарияти ундан фарзандларига янги форма олиб беришни ва уларни фақат мактабдан сотиб олишни талаб қилган.\n- “Аввал форма оласиз кейин китоб", деб шарт куйиляпти. Булар маҳаллий чеварларга формани арзон тиктириб, 150 минг сўмдан мажбурлаб сотиб, пул қилишяпти. Мени тўртта фарзандим бор, ҳар бирига форма сотиб олиб беришга қурбим етмайди, - дейди Латофат опа.\nОзодлик мазкур холат юзасидан изоҳ сўраб Андижон валоят халқ таълими бошқармасига боғланганида телефон гўшагини кўтарган мулозим ҳар бир мактабнинг ўз ички тартиб-қоидалари борлиги ва уларни ҳар бир мактаб ота-оналар билан келишиб қабул қилишини айтди.\n- Ўқувчилар қанақа формада келишини мактабларни ўзлари белгилайди. Масалан ўқувчи қора шимда келиши керак, деса сиз болага мовий рангда шим тиктириб берсангиз қоида бузилади. Бу масалани ота-оналар мактаблар билан ҳал қилиши керак. Агар форма ота-оналарга қимматроқ бўлаётган бўлса уларни 50 фоизини кредит ҳисобида тўлаш масаласи ҳам кўриляпти. Формани олаётган пайтда 50 фоизини, қолган қисмини ўқув йили давомида тўлаш тартиби ҳам муҳокама қилиняпти, - деди мулозим.\nЎзбекистон президенти Шавкат Мирзиёев ўтган ой мамлакатда таълим соҳасига оид йиғинда сўзлаган нутқида мамлакатда ўқувчиларнинг мактаб формасини жорий этишни таклиф қилган эди.\n"Бизнинг ўзбек менталилетини ҳисобга олган ҳолда, мактаблар ва коллежларга ягона форма жорий этиш лозим. Форма билан мактаб ўқувчисининг маънавий дунёси, маданияти, масъулияти ўзгаради. Бизнинг жамиятимизда ғариб ва бой кийинган мактаб ўқувчилари ўртасида келишмовчиликлар юзага келмоқда. Бу каби вазиятлар маънавиятни эмас, нафратни уйғотади. Айнан мана шу иллатни биз таг-томири билан суғуриб ташлашимиз керак", — деган эди Мирзиёев мамлакада таълим соҳасида ислоҳотларга бағишлаб ўтказилган йиғинда.\nМирзиёев шунингдек, ота-оналар болаларга кийим харид қилар экан, бу кийимлар аксарият ҳолларда сифатсиз материаллардан тикилаётганини қўшимча қилган.\n"Оқибатда, аҳоли пулларни ҳавога совурмоқда. Айнан мана шу ҳолат мени умуман қониқтирмаяпти", — деган президент ва адолатли, тенг ҳуқуқли жамият қуриш кераклигини қўшимча қилган.\nЎзбекистонда мактаб формаси қандай бўлиши ва қачондан жорий этилиши маълум эмас.\nБир болани мактабга тайёрлаш 200 доллар бўляпти\nАйни пайтда 2016-2017 ўқув йили яқинлашар экан аксар ота-оналарнинг ўй-ҳаёли шу кунларда мактаб ёшидаги фарзандларига ўқув қуроллари ва мактаб формаси сотиб олиш бўлиб қолмоқда.\nТошкентда яшовчи тўрт фарзанднинг онаси Машҳура опа ушбу ўқув йилида бир фарзандни мактабга узатиш учун, яъни кийим-бош, портфел, дафтар-қалам ва дарсликлар хариди учун 200 долларга қадар чиқим қилганини айтади.\n- Ўртача сифат портфел 500 минг сўм. 800 минг сўмга ҳам бор. Мактаб формаси 200-300минг сўм атрофида. Битта форма билан иш битмайди. Камида учтани олиш керак. Бундан ташқари оёқ кийими бор, спорт кийими бор. Канцелярия ашёларини ўзи 500 минг сўмдан ошяпти. Мени ҳисобим бўйича, ҳали бунга кўп нарса кирмаган, бир болани мактабга тайёрлаш200 долларга тушяпти, - дейди Машҳура опа.\nБундан ташқари, ота-оналарни ўқиш бошланганидан сўнг бошқа харажатлар кутмоқда.\n- Асосий харажат мактаб бошланганидан кейин бўлади-да. Мактабни таъмирлашдан тортиб, турли байрамларда ўқитувчилар учун совға-саломлар харид қилиш учун пул берилади. Умумий ҳисобда бу “ортиқча” харажатлар бир болага минг доллардан ошади. Шу пулни ҳам мактаб бошланмасидан жамғариб қўйиш керак бўлади, - дейди Машҳура опа.\nБу нархлар пойтахт Тошкентга тааллуқли.\nВилоятларда мактаб харажатлари камроқ, лекин оилаларнинг даромади ҳам пойтахтдагига қараганда анча паст.\nОлти ёшли ўғлини мактабга тайёрлаётган хоразмлик Муҳаббат опа эса боласини мактабга жойлаш учун 2 миллион сўм сарфлаганини айтади.\n- Яхшироқ мактабга жойлаш учун 2 миллион сўм беришга тўғри келди. Яхшироқ мактабда ўқисин деяпмиз. Президентимизнинг ўқув қуроллари солинган мактаб сумкаларини олдик, шу ҳам катта ёрдам бўляпти ота-оналарга, - дейди Муҳаббат опа.\nФарзандлари катта синфга борадиган ота-оналарнинг ҳаражатлари эса ўзига яраша.\n- Бошқалар қатори кийинтирмасангиз кўнгли ўксийди. Бошқалардан кам бўлмасин, деб қимматроқ бўлса ҳам кийим-бош олиб берамиз. Бола катта бўлган сайин мактаб ҳаражати ҳам ошиб борар экан.Бир болани кийинтиришни ўзи 200 доллар бўляпти. Кийимку майли, амаллаймиз. Айрим фанлардан репититорга тўлашга ҳам тўғри келяпти, чунки мактабда етарли билимни олмайди. Мактабдаги ўқиш билан қаноатланадиган бўлсангиз болангиз ўқишга киролмайди. Шунинг учун репититорга пул тўлаб, дарсдан кейин болани яна ўқитяпмиз- деди Тошкентлик Машҳура опа.\nОта-оналар олдида келажакда фарзандини олий ўқув юртига киритиш жараёнлари турибди.\nОлий ўқув юртига кириш учун тўланадиган ҳаражатлар ва контракт пуллари эса мактаб ҳаражатлари олдида холва.\nЛекин, кўпчилик ота-оналар, жумладан тошкентлик Латофат опа ҳам фарзандларини ўқитиш учун бор-бутини аямаслигини айтишади.\n- Пул кетса кетсин, фарзандларимиз билимли бўлсин, - дейди тошкентлик Машҳура опа.


Coca Cola Суперлигасининг 4-тур учрашувлари 5 июнь санасидан бошлаб давом эттирилиши тўғрисида хабарлар тарқалди. Бунга ЎзПФЛ томонидан Суперлига клублари бош мураббийларига муҳокама учун юборилган ишчи тақвим асос бўлди.\nПандемия сабаб мамлакатимизда футбол учрашувлари тўхтатилган ҳамда унинг расман қачондан бошлаб давом эттирилиши аниқ эмас. Шундан келиб чиқиб, кўплаб мамлакатлар футбол лигалари каби ЎзПФЛ ҳам турли кўринишда режалар тузади. Бош мураббийларга тақдим этилган режа уларнинг фикрини ўрганиш учун бўлиб, бунда мураббийлар июль ойида ҳам расмий ўйинлар бўлиб ўтиши мумкинлигидан ҳар эҳтимолга қарши огоҳлантирилган, бу борада уларнинг фикрлари тингланган. Қолаверса, режа расмий хат асосида клубларга чиқарилмай, бош мураббийларни ўзида жамлаган мессенжер гуруҳида муҳокама қилинган.\nЎзПФЛ карантин даврида футбол клубларининг машғулотларини қайта тиклаш ҳамда расмий учрашувлар ўтказиш бўйича ЎФА ҳамда Санитария-эпидемиологик осойишталик агентлиги билан ҳамкорликда йўриқнома ишлаб чиққан. Айни вақтда биз Махсус комиссиянинг мазкур йўриқнома асосида машғулотларга рухсат бериши масаласини кутмоқдамиз. Мавжуд шароитдан келиб чиқиб, ЎзПФЛ соғлиқни сақлаш юзасидан амалга оширилаётган машаққатли ишларни қўллаб-қувватлайди ҳамда карантин қоидаларига қатъий риоя қилиш керак деб ҳисоблайди. Инсонлар саломатлиги энг олий неъмат.\nШундай экан, турли кўринишдаги режалар ишлаб чиқилишда давом этилади, улар бош мураббийлар, клублар раҳбарлари, соғлиқни сақлаш тизими мутахассислари билан муҳокама этилади. Унга қадар ЎзПФЛ расмий саҳифаларида кўриниш бермаган ҳар қандай маълумот расмий мақомга эга эмаслигини маълум қиламиз.\nСуперлига. Голлар шоуси…\nВадим Абрамов: Ҳисоб ўйинга мос бўлди\nАёллар чемпионати. Иккинчи босқич 8-тур учрашувлари расмийлари


Йирик компаниялар “Google”ни судга берди - www.Voydod.net\n“Rockstar” консорциумига кирувчи “Microsoft”, “Apple”, “Ericsson”, “Sony” ва“BlackBerry” компаниялари “LG”, “HTC”, “Huawei”, “Samsung”, “Asustek”, “ZTE” ва “Pantech” компанияларини патент ҳуқуқларинибузганликда айблаб, судга берди. Мазкур иш билан ҳозир Техас Округ суди шуғулланмоқда.\n“Rockstar” консорциуми “Google” корпорацияси пайдо бўлишидан олдиноқ контекстли реклама бўйича олтитапатентни бузишга улгурганини билдирди. Оддий тил билан айтганда, “Google” компанияси фойдаланувчи қидирувсўровини киритганидан кейин рекламани чиқариш имконини берувчи тизимдан фойдаланган.\nБундан ташқари, “Rockstar” консорциуми “Android” операцион тизимида ишловчи гаджетларни ишлабчиқарадиган бошқа қатор компанияларни ҳам судга берди. Улар интернет-протокол фильтри, график интерфейсучун навигация воситаси, хабарларнинг интеграциялашган маркази ва бошқа функцияларга бўлган патентҳуқуқларини бузганликда айбланмоқда.\nҚайд этиб ўтамиз, “Google” излаш тизимийилига камида 50 миллиард доллар пул ишлайди. Мазкур корпорация патент ҳуқуқларини бузган ҳолдабегоналарнинг ютуқларидан фойдаланаётганига “Rockstar”нинг ишончи комил.


Зангиота аҳолиси Бўзсув каналининг ёқимсиз ҳидидан яна шикоятда: ҳокимият муаммони Наврўзгача ҳал қилишга ваъда бермоқда Ўзбекистон янгиликлари\nЗангиота аҳолиси Бўзсув каналининг ёқимсиз ҳидидан яна шикоятда: ҳокимият муаммони Наврўзгача ҳал қилишга ваъда бермоқда\n17 January 2020, 18:07\nЎзбекистон, Тошкент – Batafsil.uz ЯА. Тошкент вилояти Зангиота тумани аҳолиси Бўзсув каналидан келаётган ёқимсиз ҳид бўйича шикоят қилишни давом этмоқда. Ҳокимлик муаммони каналда жойлашган ГЭС реконструкцияси тугагач, Наврўзга қадар ҳал этишни ваъда қилди. Бу ҳақида Batafsil.uz мухбири хабар бермоқда.\nПойтахт ҳокимлиги матбуот- хизмати эслатиб ўтишича, ёз ойларида шаҳар аҳолиси ўз норозилигини билдирган эди. Иссиқ ойларда каналдаги сув сатҳи пасайиб, аэрация станциясидан оқиб чиқадиган сув улуши ошган.\nАйни пайтда станция кунига 750 минг кубометр сувни қайта ишламоқда. Лекин электр станциясига сув оқадиган каналнинг бир қисми ёпиқ. Оқимнинг пасайиши қолдиқларни келтириб чиқариб, ранг ва ҳиднинг ёмонлашишига сабаб бўлмоқда.\nЗангиота тумани аҳолиси аэрация станциясига таклиф қилиниб, уларга ишнинг барча босқичлари намойиш қилинди.\nСтанция Тошкентнинг учта оқава иншоотларидан биридир. У бешта туманга хизмат кўрсатиб, ҳар куни 730-770 минг куб метр сув қабул қилади. Тозалашдан кейин сув механик ва биологик қайта ишлов бериш ва зарарсизлантиришдан ўтади. Шаҳар хокимлиги вакилларининг таъкидлашича, станциянинг ўзида сувдан ёқимсиз ҳид келмайди.\n14-ГЭС раҳбари Баҳром Мирходжиевнинг сўзларига кўра, “Бўзсув” ГЭС каскади ГЕС-14 тозалаш иншоотларидан икки километр қуйида жойлашган. “У ерда Хитой компанияси иштирокида модернизациялаш ишлари олиб борилмоқда. Биринчи агрегат Наврўз арафасида ишга туширилади. Шундан сўнг, канал ичидаги оқим тезлашиб, ёқимсиз ҳид муаммоси ҳал қилинади”-, деб ваъда берди Мирходжиев.\nГЭС қувватининг оширилишига ҳам эришилади. Илгари генераторнинг қуввати 8,5 мегаватт бўлган бўлса, 7,5 мегаватт қувватга эга иккита янги генератор ўрнатилиши натижасида умумий ишлаб чиқариш ҳажми 15 мегаваттга етказилади.\n"Сувсоз" давлат унитар корхонаси бошқарма бошлиғи Мақсуд Аббосхоновнинг айтишича, каналдаги микроблар сонини камайтириш учун қўшимча хлорлаш талаб этилади. Эндиликда каналда хлорли зарарсизлантириш учун жиҳозлар ўрнатилмоқда.


Абдулла Шер. Сонет сирлари (2009) - www.ziyouz.uz\nБош саҳифа МатбуотҲозирги давр матбуотиАбдулла Шер. Сонет сирлари (2009)\nСонет ҳақида кўпчилик умумий тасаввурга эга. Сонетнинг фақат ўн тўрт қаторли шеър эмас, балки мураккаб ҳамда ниҳоятда юксак маҳорат талаб қиладиган шеърий шакл эканини ҳамма ҳам билмайди. Зеро, сонет бузилмас қонун асосида яратиладиган ғоявий-бадиий лирик асардир. Унинг мумтоз намунаси ҳар бири ўн бир ҳижоли ўн тўрт мисрани, ҳаммаси бўлиб эллик тўрт ҳижони ўз ичига олади. У икки қисмдан ташкил топади, биринчи қисми икки қофия билан боғланган икки тўртлик (катрен)дан ва иккинчиси — эркин қофияланган икки учлик (тертсет)дан иборат бўлади.\nМумтоз сонетнинг гўзал намуналарини Данте, Петрарка, Бокаччо, Камоэнс, Ронсар, Эредиа, Бодлер, Митскевич, Брюсов, Колар, Бехер ва бошқа ўнлаб машҳур шоирлар ижодида учратиш мумкин. Айни пайтда, сатрлар сони ва жойлашуви қонуни бузилган, лекин сонет деб аталган шеърлар ҳам учрайди. Уларда фақат ўн тўрт сатрли умумий шакл сақланиб қолади, бошқа жанрий талаблар эса бажарилмайди. Масалан, В. Шекспир, Ж. Дон сингари инглиз шоирлари турли хил қофияланган ҳар бири тўрт мисрадан иборат уч банд ва икки мисрадан ташкил топган бир бандли шаклни, П.Неруда эса, катрен ва тертсетларга бўлинган, лекин қофиясиз ўн тўрт мисрали шеърни сонет, деб тақдим этадилар. Булар орасида, айниқса, Шекспирнинг бир юз эллик тўрт шеъри сонет номи билан машҳур. Улар ҳақиқатдан ҳам сонетми? Агар уларни сонет деб қабул қиладиган бўлсак, қатъий қонунга асосланган жанрий талабни қаёққа қўямиз? Ёки ўн тўрт сатрли ҳар бир шеърни сонет деб атайверишимиз керакми? Бу саволларга жавоб топиш учун тарихга ва у билан боғлиқ адабиёт тарихига мурожаат қилишимиз лозим бўлади.\nСонет атамаси италянча «Sonetto» ва провансал лаҳжасидаги «Sonet» сўзларидан келиб чиққан бўлиб, қўшиқ, жарангдор қўшиқ маъноларини англатади. У мустақил шеърий жанр сифатида дастлаб Ситсилия мактаби шоирларидан Жакомо да Лентини томонидан XIII асрнинг бошларида қўлланилган. Хўш, нима учун сонет ўрта асрларда, ундан аввал ёки кейин пайдо бўлмаган? Бундай қатъий қонун асосидаги бадиий асарнинг пайдо бўлишига нималар туртки берган? Бу борада бизнинг фаразларимиз қуйидагича.\nМаълумки, ўрта асрларда, аниқроғи, унинг ўрталарида насронийлик Оврўпода ҳамма нарсани черковга бўйсундирди. Католик инквизицияси Инжилга мос келмайдиган ҳар қандай фикрни куфр деб эълон қилди ва бундай фикр эгасини гулханда ёқди. Мусулмон дунёсида эса, аксинча, ҳур фикрлиликка кенг йўл очилди ва инсон эркин ҳаракат ва эркин тафаккур қилишга ҳақли, деб ҳисобланди.\nҚуръони каримда эътиқод билан бирга илм ва ахлоқ исломнинг уч илдизи сифатида талқин этилди, ислом — илм ва олимлар дини, олимлар — Аллоҳнинг дўсти, деб эълон қилинди. Натижада мусулмон Шарқида илмий, фалсафий ва бадиий тафаккур IX — XIII асрлар мобайнида мисли кўрилмаган юксакликка кўтарилди. Бу пайтда Оврўпо эса, кўпчилик ғарб мутафаккирлари эътироф этганларидек, «гумроҳлик ботқоғига» ботиб ётар эди. Ана шундай шароитда мусулмон олами, мусулмон Испанияси орқали, Оврўпони ғафлат уйқусидан уйғотувчи маънавий куч, қитъалар ва эътиқодлар орасидаги тафаккур кўприги бўлиб хизмат қилди. Ғарбда «Буюк таржималар даври», деб аталган XI — XIII асрларда Оврўпо тарихида улуғ Уйғониш рўй берди: мусулмон алломалари, бир томондан, қадимги юнон мутафаккирлари меросини тарғиб қилиш билан, иккинчи томондан, ана шу меросни тадрижий ривожлантирган ўзларининг буюк кашфиётлари орқали Оврўпони гумроҳлик ботқоғидан олиб чиқдилар. Буни мусулмон Испаниясининг Севилла, Қурдоба, Ғарната амирликларини қўлга киритиш жараёнида буюк маданиятдан ҳайратланган насронийлар қолдирган ёзма манбаларда яққол кўриш мумкин. Уларда ва ундан кейинги ҳужжатларда черков намояндалари испан зодагон ёшлари христиан бўла туриб, араб тили, ёзуви ва шеъриятини нозик нуқталаригача ўрганганликларини, черков таълимотларига юзаки қараб, ботинан мусулмонларнинг «чиройли ҳаёт» тамойилларига амал қилганликларини алам билан қайд этадилар.\nДарҳақиқат, XI — XIII асрларда ва ундан кейин ҳам мусулмон маданияти Оврўпо учун тақлид объектига айланди. Хоразмий (Алҳоретм), Фарғоний (Алфраганус), Форобий (Алфарабиус), Ибн Сино (Авиценна), Ғаззолий (Алгазали) сингари ўнлаб буюк олимларнинг асарлари лотинчага таржима қилиниб, ғарб университетларида ўқитилди. Қурдобалик файласуф Ибн Рушд (Аверроэс) ғарб оламида мисли кўрилмаган шуҳрат қозонди. Оврўпода унинг номи билан аталадиган Аверроизм ижтимоий-фалсафий оқими вужудга келди. Ҳатто XV — XVI асрларда ҳам ғарб университетларида, хусусан, Франциядаги Сорбонна университетининг илоҳиёт ва фалсафа факултетларида араб тили, араб фалсафаси ва Ибн Рушд фалсафий меросидан алоҳида-алоҳида имтиҳон олинган.\nЎша даврларда адабиётда ҳам Оврўпо муайян маънода мусулмон Шарқига тақлидан ривожланиш йўлида борди. Ғазал, қасида, мувашшаҳ жанрлари Оврўпога кириб келди. Айниқса, ғазал ниҳоятда машҳурлик касб этди. Сонетни ана шу ғазалга тақлидан яратилган шеърий шакл, деб тахмин қилиш мумкин. Маълумки, ғазалнинг мумтоз намунаси етти байт – ўн тўрт мисрадан иборат. Айни пайтда, у қатъий қонун асосида яратилади: бир байтли бандлардан ташкил топади; мисралар ўзаро фақат ягона қофия воситасида боғланади; матлаъ билан бошланади ва мақтаъ билан тугайди. Матлаъсиз ғазал эса бошқа шеърий шаклга — қитъага айланади. Сонетда ҳам ана шундай қатъий қонун мавжуд, унинг бузилиши (бандларнинг жойлашувидами ёки катренда қофиянинг ҳар хил — иккитадан ортиқ бўлишидами) мумкин эмас. Бу борада XX асрнинг атоқли олмон шоири Йоханнес Бехернинг «Сонет фалсафаси ёхуд сонет борасида кичик йўриқнома» мақоласида билдирган фикрлари алоҳида аҳамиятга эга. Бехер қатъий қонун асосида яратилмаган барча сонетларни инкор этиб, уларни «ўн тўрт сатрли шиғирлар», деб атайди ва уларнинг сонетга алоқаси йўқ, деган қатъий хулосага келади.\nАгар сонет шаклининг бутунлай бузилиши (катрен ва тертсетларсиз, турли қофиялар асосида ёзилган ўн тўрт сатрли шеърлар), юқорида айтилганидек, асосан инглиз шоирлари Т.Вайет, В.Шекспир, Ж.Дон ижоди орқали машҳур бўлиб кетганини эсласак, табиий савол туғилади: нимага айнан инглиз шеъриятида шундай ҳодиса рўй берди? Бунга жавобни 1575 йили чоп этилган Жорж Ҳаскайнинг «Баъзи бир йўл-йўриқлар» номли шеърий рисоласидан топишимиз мумкин. Унда, жумладан, ўша даврларда Англияда «ҳар қандай шеър (агар у кичик ҳажмли бўлса) сонет деб аталиши мумкин» бўлган (“Западно-Европейский сонет”).\nДемак, инглиз шоирлари сонет атамасини асл маъносида қўллаган эмаслар ва уни атайин бузиш учун ҳаракат ҳам қилмаганлар, балки шунчаки сонет ҳажмига тақлидан «кичик шеърлар» ёзганлар. Шу боис, уларнинг ўн тўрт сатрли шеърларини том маънода сонет деб (шунингдек, уларга «инглизча», «шекспирча» сифатларини қўшиб) айтиш ҳам ҳақиқатга тўғри келмайди. Бу ўринда, Шекспир даҳосига таъзим қилган ҳолда, Арастунинг Афлотун ҳақидаги сўзларини ўзлаштириб, шундай дейиш мумкин: Шекспир улуғ, лекин ҳақиқат ундан улуғроқдир.\nШундай қилиб, сонет «торликда кенгликни» бера оладиган, юксак маҳоратни талаб этадиган шеърий шакл, унинг бузилиши аслида маълум маънода ё шоир маҳоратининг етишмаслигини ёки унинг қийинчиликлардан қочишини англатади. Лекин яна бир муҳим жиҳат борки, уни назардан қочириш мумкин эмас: сонетнинг тўрт қисми ўзига хос бадиий миқёс, улар ўз ичига инсонни, унинг ҳаёти, севгиси, қайғуси, шодлиги, мардлигини, уни ўраб турган табиат манзараларини сиғдира олади. Яъни сонет гўзаллик ва хунуклик, улуғворлик ва тубанлик, фожиавийлик ва кулгилилик, мўъжизавийлик ва хаёлийлик хусусиятларини инъикос эттира оладиган бадиий-эстетик яхлитликдир. Айни пайтда, Бехернинг юқоридаги мақоласида таъкидланганидек, биринчи катрен тезисни, иккинчи катрен аксилтезисни ва тертсетлар синтезни ўз ичига олади. Бошқача айтганда, биринчи катрен — муайян ҳиссий ҳолатни, мосликни, иккинчи катрен аксилҳолатни, номосликни акс эттиради ва тертсетлар улардаги қарама-қаршиликни ўзаро келиштирувчи бадиий хулоса сифатида намоён бўлади. Гарчанд бундай бўлиниш ҳамма вақт ҳам аниқ кўзга ташланмаса-да, улар қай даражададир ич-ичдан мавжуд ва сонетда умумий диалектик тадрижнинг доимий тарзда мавжуд бўлишини таъминлайди. Шундай қилиб, сонет ҳам шаклан, ҳам мазмунан диалектик тизимга асосланган қатъий шакл ва уни турли кўринишлардаги ўн тўрт мисрали шеърларда парчалаб ташлаш ёки бузиш мумкин эмас. Зеро, сонетда мазмун-моҳият шакл-ҳодисага бўйсундирилади, шакл мазмун устидан ҳукмронлик қилади. Шу сабабдан ҳам, сонетда бирламчи эътибор шаклга қаратилади, шоир аввало мазмунни эмас, шаклни ўзига бўйсундириши лозим бўлади. Ҳар бир сонет мазмунининг шаклга солиниши эса, худди асов отга илк марта эгар уришдек маҳорат ва меҳнатни талаб қиладиган жараёндир.\nБундан ташқари, сонет жанрининг янада мураккаброқ шакли ҳам мавжуд. У ҳажман йирик бўлиб, ўз ичига бир мавзуга бағишланган 15 сонетни — 210 сатрни олади ва «Сонетлар гултожи» ёки «Сонетлар гулчамбари», деб аталади. Сонетлар гултожи мураккаб композицияга эга. Унда ҳар бир сонетнинг сўнгги сатри келгуси сонетнинг биринчи сатри қилиб олинади, охирги ўн бешинчи сонет гардиш (магистрал), деб аталади ва барча аввалги сонетларнинг биринчи сатрларини ўз ичига олади. Ўн тўртинчи сонет магистралнинг сўнгги сатри билан бошланиб, унинг биринчи сатри билан тугайди. Натижада битта гардишга айланма тарзда боғланган сонетлар гулчамбар шаклини олади. Шу боис, гардиш гулчамбар сўнггида турса ҳам биринчи бўлиб ёзилади. Сонетлар гултожи мавзу яхлитлиги, композицион пухталиги туфайли 14 сонет ва бир хотима-сонетдан иборат лирик-интим, лирик-ижтимоий, лирик-фалсафий достон сифатида ҳам тақдим этилиши мумкин.\nЎзбек шеъриятига сонет ХХ аср бошларида кириб келди. Унинг анъанавий намунасини илк бор Усмон Носирда учратамиз. Кейин бу жанрда Барот Бойқобилов, Рауф Парфи, Эргаш Муҳаммад, Мирпўлат Мирзо сингари шоирлар ҳам қалам тебратдилар. Б.Бойқобилов ва Э.Муҳаммад сонетлар гултожи ҳам ёзганлар. Б.Бойқобилов ва М.Мирзонинг сонетлари асосан уч тўртлик ва бир байтдан иборат ўн тўрт сатрли шеърлардир. Р.Парфида эса икки қисмли шакл бузилмайди, лекин қофиялар эркин. Худди шундай сонетларни биз Александр Файнберг ижодида ҳам учратамиз. Уларни шоир эркин сонетлар, деб атаган ва шу ном остида «Вольные сонеты» номли ўттиз тўққиз шеърдан иборат китоб ҳам нашр эттирган. Унга сўзбоши ёзган машҳур рус шоираси Новелла Матвееванинг фикрлари диққатга сазовор. У А.Файнберг истеъдодини таъкидлаши, унинг сонет йўлидаги уринишларини ижобий баҳолаши баробарида, сонетнинг ҳеч қачон «эркин» бўлиши мумкин эмаслигини айтиб ўтади: «Китоб номининг ўзиёқ антиқа, — деб ёзади шоира, — чунки сонетлар ҳеч қачон «эркин» бўлмайди». Бироқ атоқли русийзабон шоиримиз ўзининг бундан аввал нашр этилган “Невод” номли танланган шеърлар китобига қатъий қонун асосида ёзилган ўн сонетни киритган. Қизиғи шундаки, уларнинг бирида шоир анъанавий темир қонун исканжасида яратилган асарнигина сонет деб аташ мумкин ва шундай сонетни ёзган шоиргина ҳақиқий эркин шоир деган номга лойиқдир, дейди ҳамда бу фалсафий фикрни сонет шаклига солади.\nШундай қилиб, кўриб ўтган шоирларимиз ичида фақат У.Носир ва А.Файнберг ҳақиқий сонет қонун-қоидаларига амал қилган. Биз ҳам, табиийки, ана шу йўлни қўллаб-қувватлаймиз: юқорида айтганимиздек, фақат қатъий қонунга — қатъий жойлашув ва қофияланиш тартибига эга бўлган сонетнигина эътироф этамиз, қолган «янгиликлар»ни, Бехер изидан бориб, сонет эмас, ўн тўрт сатрли оддий шеърлар, деб аташ тарафдоримиз. Зеро, ғазалнинг шаклий қонун-қоидаларини бузиб бўлмаганидек, сонет шаклини ҳам бузиш мумкин эмас. Мулоҳазаларимизни буюк олмон мутафаккири, шоир ва адиб, романтизм оқимининг назариётчиси Август Вилҳелм Шлегелнинг сонет номидан ёзган сатрлари билан, фикримизни қўллаб-қувватловчи бир сонет билан якунлаймиз:\nИкки жуфт сатрга бир қофия — соз!\nИккала тертсет-чи, эркин, ранг-баранг,\nҚай мавзу бўлмасин — севгими ё жанг.\nБироқ ким сеҳримни англаб сўз тузса,\n← Аввалги Аввалги Иброҳим Ҳаққул. Тахминда чалғиш бўлур (2009)\nКейинги → Кейинги: Набижон Солиев. Билгич олим ва таржимон (2009)


Дунё, янгиликлар: Президентлар ҳам ўз жонига қасд қиладими - bbc.com/uzbek дайжести - BBC News O'zbek\nАлан Гарсия 1985-1990 ва 2006-2011 йилларда Перуни бошқарган\nПеру собиқ президенти ўзини отди\nПолиция пора олишда айбланган собиқ президент Алан Гарсияни ҳибсга олиш учун унинг уйига борган вақт жаноб Гарсия ўз жонига қасд қилган. Хабарларга кўра, полиция чоршанба куни унинг уйига келган. Собиқ президент адвокатига қўнғироқ қилиб олишига вақт беришларини сўраб, хоналардан бирига қамалиб олган ва бошига ўқ узган. Алан Гарсия шифохонада ҳаётдан кўз юмган.\nАлан Гарсия 1985-1990 ва 2006-2011 йилларда Перуни бошқарган. Иккинчи муддати давомида у пойтахт Лимада қурилаётган метро лойиҳасида қатнашган Бразилиянинг Odebrecht қурилиш компаниясидан пора олиб келган. Odebrecht компаниясининг ўзи турли мавқели перулик амалдорларга 2004 йилдан бошлаб $30 миллиондан зиёд пора берганини тан олган. Бироқ жаноб Гарсия айбловларни қатъиян рад этган.\nМамлакатда давом этаётган кенг кўламли аксил-коррупция кампанияси ортидан Перунинг собиқ тўрт президенти пора олишда айбланиб, тергов қилинмоқда. 1990 йилларда мамлакатга раҳбарлик қилган Алберто Фухимори эса коррупция ва инсон ҳуқуқларини топташ айбловлари билан аллақачон қамоқ жазосини ўтамоқда.\nШимолий Корея янги «тактик қурол»ни синовдан ўтказганини иддао қилди\nШимолий Корея давлат телевидениеси ёйинлаган хабарга кўра, Пхенян «қудратли жанговар каллак»га эга янги «тактик қурол»ни синовдан ўтказган. Шимолий Корея матбуоти гап айнан қандай қурол ҳақида кетаётганини деярли очиқламаган. Бироқ таҳлилчилар фикрича, бу узоқ масофага учувчи ракета эмас.\nЎтган йили ноябрда Шимолий Корея раҳбари Ким Жонг Ун Пхенян томонидан ядровий қуроллар ва қитъалараро учувчи баллистик ракеталар синови тўхтатилишини маълум қилган эди. Бироқ февраль ойида Ветнамда ўтган Ким-Трамп саммитининг бесамар якунланиши ортидан, таҳлилчиларнинг маълум қилишича, расмий Пхенян ана шундай хабарлар билан АҚШга босим ўтказишга уринмоқда.\nЎзининг яқинда билдирган изоҳларида жаноб Ким АҚШ раҳбари билан муносабатлари аъло даражада эканини айтиб, «ўзаро маъқул бўлган» келишувга эришиш заруратини таъкидлаган. Бунга жавобан жаноб Кимни алқаган президент Трамп икки ўртада яна бир саммит ўтказиш ғоясини қўллаб-қувватлаган.\nИванка Трамп: Отам Жаҳон Банки раҳбарлигини таклиф қилди, лекин мен унамадим\nЎтган ҳафта АҚШ президенти Доналд Трамп The Atlantic нашрига «рақамлар билан ишлашда кучли бўлган» қизи Иванка Трампга Жаҳон Банкидаги энг юқори лавозимни таклиф қилганини маълум этган эди. Эндиликда, Иванка Трампнинг ўзи буни тасдиқлаб, Оқ Уйдаги «ишидан мамнунлиги» сабабли отасининг таклифига қизиқиш билдирмаганини айтган. Иванка Трамп Оқ Уйда маслаҳатчи лавозимига эга.\nАҚШда Жаҳон Банки раҳбарини норасман танлаш ҳуқуқи мавжуд. Жаноб Трамп яқинда бўлиб ўтган Жаҳон Банки президентини танлаш жараёнида иштирок этган ва, натижада, ақшлик иқтисодчи Девид Малпасс янги президент сифатида эълон қилинган.\nБундан ташқари президент Трамп қизига АҚШнинг БМТдаги элчиси лавозимини ҳам таклиф қилганини тан олган эди. Унинг фикрига кўра, бундай ҳол непотизм эмас. Иванканинг турмуш ўртоғи Жаред Кушнер ҳам Оқ Уйда ўз қайнотасига маслаҳатчилик қилади.\nОлимлар чўчқанинг миясини қисман тирилтиришга муваффақ бўлди\nАмерикалик олимлар сўйилганидан 10 соат ўтиб, чўчқа миясини қисман тиклашнинг уддасидан чиқа олди. Ел Университети олимлари ўтказган ушбу тадқиқот мия юрак уриши тўхташидан саноқли дақиқалар ўтар-ўтмас, буткул ўлади, деган қарашнинг савол остига олинишига сабаб бўлган.\nОлимлар ўлимдан тўрт соат ўтгач ҳайвоннинг миясига юракнинг ритмик уришига тақлид қилувчи тизимни улаб, кислород ва бошқа озуқалар билан таъминловчи сунъий қонни юбора бошлаганлар. Чўчқа сўйилганидан 10 соат ўтгач унинг мияси тиббий препаратларга қисман реакция билдира бошлаган нейронлар ўртасидаги алоқа қисман қайта тикланган.\nБироқ, олимларнинг сўзлашича, бундай ҳолатда мияни тирик ҳисоблаб бўлмайди. Шунга қарамай, тажриба мия ҳужайраларининг ўлиши узоқ ва кўп босқичли жараён эканини кўрсатиб берган.\nЎзбекистон ва Россия: ЕвроОсиё Иқтисодий Иттифоқи, қўшимча рейслар ва Россияга поезд қатнови\nХавф Россия ортидан Қозоғистонга ҳам етиб келди - Ўзбекистон нима қилмоқчи?


Остонада бир гуруҳ ота-оналар грантлар “адолатли” тақсимланишини талаб қилди\nОстонада абитуриентларнинг бир гуруҳ ота-оналари ва қариндошлари бугун Қозоғистон Таълим ва Фан вазирлиги биноси олдида тўпланишди. Улар давлат таълим грантларининг “адолатсиз” тақсимланишга ўз норозиликларини билдиришди.\nТўпланганларнинг фикрича, коллеж ва олий ўқув юртларига кириш имтиҳонлари якунлари бўйича олий таълим муассасаларининггрант асосидаги мутахассислик бўлимларига ўзларининг фарзандларидан кам балл тўплаган абитуриентлар қабул қилинган.\nЯгона Миллий тест (ЯМТ) синовларида бу йил 88 мингдан ортиқ мактаб ўқувчилари иштирок этди. Уларнинг 14 мингга яқини 50 баллик тўсиқдан ўта олмади. Тест натижалари мамлакат бўйича ўртача балл 140 имкониятдан 80,5ни ташкил қилди.\nТаълим ва Фан вазирлигининг ходимлари юз берган вазият ҳақида кейинроқ изоҳ беришга ваъда қилмоқда. Бироқ тўпланган абитуриент ва уларнинг ота-оналари вазирлик томонидан расмий жавоб берилишини кутиб, тарқалишни исташмаяпти.


Сурияга бориш истагида кечган азоблар...\nKo'rildi: 1165 Qo'shildi: 14-12-18\nБобур Идрисов (исм-фамилиялар ўзгартирилган) бир неча йиллар аввал Россия давлатига ишлашга кетди. Красноярск ўлкасида ишлаб юриб, диний экстремистик ва террорчилик ташкилотининг ғоявий таъсирига тушиб қолди. Фаолияти тақиқланган мазкур ташкилотнинг аъзоси бўлиб, икки йил давомида 3-4 нафар тожикистонлик йигитлар билан жиноий тил бириктирди. У гўёки жиҳод қилиш ниятида экстремистик ғоялардан сабоқ олди. Ислом динини ниқоб қилиб, одамларнинг тинчини бузаётган жангариларга қўшилишни мақсад қилди.\nУ ўзига «Абдулла» деган диний тахаллус танлади. Интернет тармоғида «Юсуф Ислам» профилини очди. У шу орқали бир қиз билан танишиб, гаплаша бошлади.\nМафтуна Жағалбоеванинг ота-онаси ишлаш учун Россияга кетди. Ўз эрки ўзига ўтган Мафтуна ишлаб юрган клиникадан бўшади. Ижтимоий тармоқлардаги сайтлар орқали ўзига профил очиб, Бобур билан танишди. Йигит ўзининг диний мазмундаги маърузалари билан қизни ҳам маҳлиё қилди. Орадан кўп ўтмай, Бобур Ўзбекистонга қайтди ва Мафтунага турмуш қуришни таклиф қилди. Мафтунаникига совчилар келиб, тўй бошланди.\nОрадан 5-6 ой ўтгач, Бобур Сурияга кетишга ҳозирлик кўра бошлади.\n— «Ислом давлати»га бориб мусулмонларга ёрдам беришимиз керак. Ана шу бурчимизни адо этсак, жаннати бўламиз, — деб Бобур Мафтунани кетишга даъват қила бошлади.\n— Ислом давлати деганингиз қаерда?\n— Сурияда уруш бўляпти-ку, у ёқда қийналамиз.\n— Биродарларим мени чақиряпти, у ерда ҳамма уришмас экан, кимнинг қандай касби бўлса, шу касб билан шуғулланиши мумкин, дейишаяпти. Борганларни уй ва пул билан таъминларкан, — деди хотинини кўндиришга уриниб.\n— Шу гапларингизни онангизга, ота-онамга айтаман, — деди Мафтуна.\n— Айтсанг, иккимизга ҳам ёмон бўлади.\nМафтуна аросатда қолди. Турмуш ўртоғига эргашишдан бошқа чораси қолмади. Бу орада улар фарзандли бўлишди. Ёш болани олиб, Истамбул шаҳрига боришди. У ерда ўзларига фикрдош кишилар билан бирга яширинча яшашди. Куну тун Сурияда бўлаётган жанглар акс эттирилган видеороликларни, турли хил диний маърузаларни эшитиб, кўриб юришди. Ана шундай мазмунсиз кунларни қувиб йил ўтди. Мафтунанинг иккинчи фарзанди туғилди. Фикру зикрини нотинчлик ҳукмрон бўлган юртга кетиш эгаллаган Бобур гўдакларининг тақдирини ўйламади. Аксинча, кетиш навбатини сабрсизлик ила кутди. Кетиш фурсати келганда Бобур оиласини олиб ўзи кабилар билан йўлга тушди. Йўлдаги қийинчиликлар Сурияни янаям узоқлаштираётгандек эди. Қанчалик ошиқмасин, бораётган манзили вайрон бўлган бинолару нотинч кўчалар, ҳаловатсиз одамлар ораси эканлигини биларди.\nУлар минган микроавтобус йўлда бузилиб қолди, кейин бошқа автомашинага ўтиришди. Қоронғу тушгач, бир уйда тунашди. Эртасига яна йўлга чиқишди. Тоғли жойларда пиёда юришга тўғри келди. Икки ёш бола, оғир сумкалари билан йўл азобини тортишди. Йўлбошчилик қилиб келаётган араб миллатига мансуб киши «Сурия чегарасига яқин қолди», деб уларни ташлаб, қайтиб кетди. Осойишта юрти қолиб, жангу жадал истаб бораётганлар яна пиёда кета бошлашди. Шу атрофдан бир уй чиқди. Улар уй соҳибларидан Туркия ҳудудида эканликларини билиб олишади. Дарбадар юрганлар ундан бир кечага жой сўради. Лекин уй эгаси рози бўлмади. Яна озроқ юришса, Туркия аскарларига рўпара келишини айтди. Бобур аро йўлда қолди. Неча йилдан бери ўзича ҳақ деб билган йўлининг охири шу ергача эканлигини тан олгиси келмасди. Қийинчилик жонидан ўтиб кетгач, ўзини Туркия аскарларига топширди. Асли Ўзбекистондан эканлигини, бўлиб ўтган воқеаларни гапирди. Аскарлар Бобурнинг оиласини миграция ходимларига топширди. Улар бу ерда 20 кун бўлишгач, Ўзбекистонга депортация қилиндилар. Қонунларга қарши қилинган ҳар бир ҳаракат жазосиз қолмайди.\nСуд ҳукми билан Б.Идрисовга 10 йил 6 ой, М.Жағалбоевага 8 йил муддатга озодликдан маҳрум қилиш жазоси тайинланди.


Наврўз Аҳмадхон ибн Суюнчхожа\nШайбонийлар сулоласидан бўлган хон. Абулхайрхоннинг невараси, Тошкент ҳокими Суюнчхожанинг кичик ўғли. Отаси вафотидан сўнг Тошкент ҳокими (1525-1551-й) сўнгра Мовароуннаҳр хони (1551-1556-й.). У ёшлигида Восифийдан шеърият, мусиқа, ашула, вазн ва назмдан таълим олган. Айни вақтда чавандозлик ва ҳарбий машқлар билан кўпроқ шуғулланган. Бароқхон ХВИ аср ўрталарида Бухоро хонлигида кучайиб кетган феудал курашдан фойдаланиб, Мовароннаҳрни қўлга киритиб олди. Сўнгра қўшин билан Шайбонийхоннинг жияни Муҳаммад Раҳимни Бухоро устига отлантирди. Лекин Муҳаммад Раҳим йўлда тўсатдан вафот этди. Унинг ўғли Бурхон султон отасига қарашли ҳарбий қисмлар ва мулозимлари билан Бухоро остонасига етиб келди. Айни шу вақтнинг ўзида Бароқхон Тошкентдан, Абдулатифхон эса Самарқандда Бухоро устига қўшин тортиб, охир-оқибат уни эгалладилар (1540). Бароқхон Бурхон султонни Бухорони бошқаришда вақтинча ҳукмдор бўлиб турган Муҳаммадёр султонга шерик қилиб қўйди. Иттифоқчилар (Бароқхон ва Абдулатифхон) Бурхон султонни ҳам ўзларига қўшиб Миёнкол ҳукмдорлари Искандархон ва Абдуллахонга қарши юриш бошладилар. Абдуллахон миёнколни Бароқхонга қолдириб, Балхга кетишга мажбур бўлди ва у ердан туриб амакиси Балх хони Пирмуҳаммадхоннинг ёрдами билан Бароқхонга қарши уч марта (1553,1554,1555) қўшин тортди, лекин ҳар гал мағлубиятга учради. Бароқхон Абдуллатифхон вафотидан кейин 1551-йилда Самарқандни ҳам эгаллади.\nШундай қилиб, 1551-1556-йиллари Бароқхон Мовароуннаҳрни Наврўз Аҳмадхон номи билан идора қилди. У ўз номидан пул зарб эттирди. Мовароуннаҳрнинг кўпгина шаҳарларида унинг номи хутбага қўшиб ўқилди. У ободончилик ишларига эътабор берган, мадрасалар қурдирган(“Бароқхон мадрасаси”-1531/32-ХVI асрнинг 2-ярми). Ҳофиз Таниш Бухорийнинг ,,Абдулланима” асарида қайд этилишича, Бароқхон 1556-йилда Зарафшон дарёсидан бошланган Дарғом каналининг бош иншооти – Равотхожа тўғонини тузаттириш учун келган ва шу ерда тўсатдан вафот этган. Унинг даврида Мовароуннаҳр билан Яқин ва Ўрта Шарқ мамлакатлари, Ҳиндистон, Хитой, Сибир ўртасида савдо-сотиқ, элчилик муносабатлари ривожланган.


Қўйли-1. Ярим тундаги воқеа\nËрқиной ҳақидаги ҳикояни ëзганимдан сўнг менга АҚШда яшайдиган Қўйли деган 58 ёшли киши телеграмдан чиқди. “Оғо, манинг ҳаëтимни китоб атинг”, деди.\nЎзингиз ҳақингизда ëзиб юборинг, десам, “мен ëзув-чизувга уста эмасман, телеграмга сўллаб-сўллаб тошосом, ўзингиз шунга қараб ëзмайсизми, агар хорожоти бўлса, ойтинг”, деди.\nХуллас, 20 кун давомида Қўйли оға менга ўз ҳаëтини аудиолавҳа қилиб ташлаб турди. Мен қисман Питнак шеваси ва озроқ инглизча аралаш бу дарду ҳасратни эшитиб чиқдим.\nБоши, оëғи йўқ. Чалкаш бу гапларни эшитиб, бир форматга солиб, сизларга тақдим қилишга қарор қилдим. Ҳикояни асосан Қўйли оғанинг тилидан айтаман.\n“Мен, Қўйли Сайилхонов, ҳозир Американинг Филадельфия шаҳрида таксичилик қиламан. Бу ерга келганимга 37 йил бўлди. Худо берган рисқни териб еб юрибман. Бировдан кўп, бировдан кам, дегандек.\nБир ўрис хотиним бор эди, ўтган йили коронадан ўлди. Бола-чақа йўқ”.\nҚўйли ака 1963 йилда Хоразмнинг Туркманистонга туташ Питнак қирларидаги Шорловуқ деган жойда туғилди. Отаси яхши ният билан қўйлари кўп бўлсин, деб Қўйли деб исм қўйди.\nҚўйли ўйинқароқ ўсди. Мактабда яхши ўқимади. 1980 йилда мактабни битирди. Сарамас деган касалга чалингани учун тиббий кўрикдан ўтмай, армиядан қолди.\nҚўйлининг отаси Шихназар ака уни Дружба шаҳридаги қозонхонага ишга киритиб қўйди. Қўйли Дружбада Уллибийи деган қиз билан танишиб, “оларман-борарман” бўлди.\nҚиз мудофаа бўлимида котиба бўлиб ишлар эди. Шихназар ака қўйларини сотиб, Қўйлини уйлантирди. Шорловуқни ëриб, кўчада тўй қилишди.\nИккита ходага тортилган гиламга “Қўйли плюс Уллибийи” деб пахта билан ëзиб қўйиб қўйишди. Боғотдан Шермат Файзуллаев деган артист келиб тўйни ўтказиб берди.\nАроқ-вино дарëдай оқди. Азонгача шоқол базми бўлди. Кейин Қўйли Дружбада дойисидан мерос уйда хотини Уллибийи билан яшай бошлади…\nЯрим тундаги воқеа ëки хиëнат ҳикояси\nҲурматли ўқувчини Қўйли қандай қилиб Америкага келиб қолди, деган савол қизиқтиради. Мен ҳам шу саволни Қўйли акага бердим.\n“Хуллас, мен қозонхонада тунда навбатчи эдим. Мартнинг охири. Таниш болалар билан ароқ ичиб, карта ўйнаб ўтирибмиз. Бирдан ароқ тугади.\nТунги соат икки ярим. Дўкон ëпиқ. Мен уйимда икки шиша бўйни узун ароқни голланд қора печининг ичига яшириб қўйган эдим. Шундан бирисини олиб келай деб велосипед миниб уй тарафга қараб юрдим.\nДарвозани очмоқчи бўлсам, ичкаридан ëпиқ. Қоқсам, ҳеч ким очмади. Ичим шуув этиб, эшикнинг тирқишидан мўраладим. Қарасам, бир оқ майка, қора калта иштон кийган қорни катта семиз одам ичкаридаги уйдан айвонга югуриб чиқди.\nАйвоннинг ярмини сал кўтариб, тахта пол қилганман. Ичи омбор ертўла ҳисоби. Бояги қора калта иштон кийган семиз одам шу ертўланинг кичкина тахта эшикини очиб энгашиб кириб кетди.\nМен дарров танидим. Бу ҳамма Йўлли военком деб атайдиган Йўлдош ака эди. Хотиним унинг қўлида котиба бўлиб ишлайди. Бир вақт хотиним чиқди, пуштиранг ички кийимда.\nЭшикни тепиб бошлаган эдим, “ҳозир” деб келиб очди. Очиши билан хотинни бир уриб ера ағдардим. Кейин оëғини арқон билан танғиб бойлаб, ертўланинг эшиги олдига судраб олиб бордим.\nҚўлимга болтани олиб, ертўланинг эшигини очиб, “чиқ, онангни с..н Йўлли, ҳозир Уллибийини ўлдираман”, дедим. Бу куспуруш ўрмалаб, кўрсичқондай бўлиб чиқди.\n“Қизишма, Қўйли, сен ўйлаган нарса эмас бу”, деб ғўлдираб бошлади. Бир калла бердим. Қаншари ëрилди. Болтани кўтариб, тиз чўк, дедим. Тиз чўкди. Икки қўлини Уллибийидан ортган арқон билан боғладим.\nКейин яна арқон олиб келиб, уларни бир-бирига маҳкам боғлаб ташладим. Ички уйга кириб, печнинг қопқоғини очиб, бир шиша ароқни олдим. Тишим билан оғзини очиб, бир кўтаришда яримлатдим.\nХотин деган ғар билан военком Йўллининг олдига “Весна” деган магнитофонни олиб чиқиб, иккисининг ҳам овозини ëзиб олиб, бўйнига қўйдим.\nГапни гапни олиб қочиб бошласа, юмуриқ билан юзига уриб турдим. Уллибийини менга беришдан олдин шу Йўлли военком бузиб қўйган экан. Кейин тиктириб берибди.\nМен олганимда ямалган экан. Хуллас, ҳамма гап ëзилди. Кассетани кистамга солиб, великни ҳайдаб, тўғри Дружба горкоми биносининг олдига бориб турдим.\nСоат эрталабетти бўлганда горком бува оқ “24”да келди. Югуриб олдига бордим. Гапираман десам, тилим тутилиб қолган. Шу гапираман дейман, тилим ғўлдирайди. Бақириб йиғлаб юбордим. Горкомнинг шўпири келиб елкамдан тутди.\nГорком менга қараб, Қўйли, дардинг уллига ўхшайди, деб елкамдан ушлаб кўзимга қаради. Мен кассетани бердим. Шўпир машина ичидаги магнитофонга кассетани тиқди.\nГорком бува машинининг орқасида бошини эгиб ўтириб ҳаммасини эшитди. Кейин менга қараб, “мин мошинга”, деди. Мен велосипедни горком деворига суяб, қоровулга қараб туринг, деб “Газ 24” га чиқдим.\nГорком отамни ва марҳум дойимни танирди. Уйим қаердалигини биларди. Дойим ўлганда, жанозага келган. Тўғри уйга бордик. Калитим билан дарвоза эшигини очиб, “Киринг, ëшулли”, дедим.\nГорком бува ичкари кириб, Йўлли военкомнинг олдига бориб, “Уялмайсанми, ит”, деб бир тепди. “Эртаси сени партиядан ўчираман. Умринг қамоқда чирийди”, деб бақирди.\nКейин ташқарига чиқиб, машинага ўтирди. Машинада “Алтай” деган телефон бор эди. Ҳозирги мобил телефоннинг улли буваси.\nГорком бува шу телефондан милиса начальникни чақирди. Дурди милиса деган туркман милиса начальник беш минутда етиб келди. Ичкарига кириб, Йўлли военкомнинг қўл-оëғини ечди.\nКийимларини кийдириб олиб кетди. Горком бува хотиним Уллибийига қараб, “Сен она-отангнинг уйига кетиб тур”, деди. Уллибийи ҳам кийиниб, онасини уйига кетди.\nГорком бува бўлса, елкамга шаппатлаб, “Қисинма, ўзим назорат қиламан”, деб кетиб қолди. Уйда бир ўзим қолдим. Печканинг ичида яна бир шиша бўйни узун “Экстра” ароқ бор эди.\nШуни олиб чиқиб ичиб ухлаб қолибман. Кўзимни очсам, икки аскар турибди устимда. Тур ўрнингдан, ўзинг билан ҳужжатларингни ол, деб буюришди.\nДолондаги телевизорнинг устида паспортим турган эди, олдим. Чиқсам, военкоматнинг машинаси. Тўғри Ҳазораспга олиб боришди. “Повестка келди, сенга армияга борасан”, дейишди.\nКаллам карахт эди. Бир хонага олиб кириб сочимни кал қилиб олишди. Кейин тўғри вокзалга бориб, Нукусдан келаëтган поезддаги чақирилувчилар кетаëтган вагондаги лейтенантга мени топширишди.\nПоезд шу кетишда Термизга борди. Термиздан Ҳайратон орқали Афғонистонга ўтдим. 1982 йил ғожжо ғож уруш бўлиб ëтибди. Бизга қараб духлар келди, дейишди.\nДух нима, дед нима, душман нима, ҳали билмайман. Биринчи куни “груз 200” деган темир тобутларни машинга юкладик. Шунча одам бир кунда ўлибди. Мен ҳали ҳам карахт эдим. Ҳаммаси йилдирим тезлигида бўлди…\ndata-title="Қўйли-1. Ярим тундаги воқеа" data-description="<!-- wp:paragraph --> <p>Ëрқиной ҳақидаги ҳикояни ëзганимдан сўнг менга АҚШда яшайдиган Қўйли деган 58 ёшли киши телеграмдан чиқди. “Оғо, манинг ..." data-image="https://eltuz.com/wp-content/uploads/2021/03/rasm4297970-scaled.jpg" data-url="https://eltuz.com/sas/217278/" data-services="facebook,odnoklassniki,twitter,telegram" data-counter="ig">\n11 феврал 2017\nХМТ: Ўзбекистонда мажбурий меҳнат йўқ, чунки биз бунга ишонамиз\nХалқаро меҳнат ташкилоти (ХМТ) 2016 йилги пахта йиғим-терими мавсумида болалар меҳнати ва мажбурий меҳнат мониторинги якунларига оид ҳисоботини эълон ...\n28 ноябр 2019\n“Бегона” 2-қисм. Муҳаммад Солиҳ ҳаёти ҳақидаги фильм\nТуркияда яшаётган таниқли адиб ва сиёсатчи Муҳаммад Солиҳ шу йилнинг 20 декабрида 70 ёшга тўлади. Муҳаммад Солиҳ ҳаёти ҳақидаги ...\nСултон Абдулҳамид ким эди?\n“Пойтахт: Абдулҳамид” сериалининг намойиши тўхтатилиши кўп эътирозларга сабаб бўляпти. Қизиқ, бир-икки ой олдин бир турк сериалининг тақиқланишини талаб қилганлар ...


27.05.2019 23:22 0 9200\nИслом динидаги бешта фарздан бири ҳар йили бир ой рўза тутишдир. Динимизда рўзадорнинг одоблари аниқ-тиниқ белгилаб берилган. Яъни, ким рўза тутиб, Аллоҳнинг ибодатини амалга оширса, у ўзини бошқаларга ўрнак бўлиши учун ҳам одобли, босиқ ва хушмуомала тутиши лозим. Рўзадорнинг тилидан ҳар хил кераксиз гаплар чиқмаслиги, рўза тутган киши ғийбат, чақимчилик каби ишлардан узоқ бўлиши, ҳақоратли гап-сўзларни, умуман, гапирмаслиги лозим. Ўзга рўзадорларни ҳам ҳурмат қилиши, уларга ширин сўзлаши, мушкулларини осон қилиб бериши керак. Хулласи калом, бу муборак ойда мусулмонлар нафақат белгиланган вақт оралиғида еб-ичишдан, балки жисмонан, қалбан ва руҳан ёмонликлардан тийилишлари керак.\nАфсуски, буни барча ҳам англаб етавермайди. Телеграм каналларида тарқалган қўшиқчи Абдулла Қурбоновнинг ҳамкасби Жаҳонгир Отажоновга йўллаган ўзига хос жавобини эшитиб, бунга яна бир бор амин бўлдим.\nАввало, Абдулла Қурбонов шоу-бизнес (санъат дейишга тилим бормади) оламидаги энг зиддиятли шахслардан бири эканлиги кўпчиликка маълум. «Миллион» жамоасининг айнан шу қўшиқчи тимсолидаги ҳазиллари кўз олдимга келди. Ўшанда қўшиқчининг ўзи биринчи қаторда ўтирволиб ҳазилларга тиззаларига уриб кулган эди. Сўнгра, мени масхара қилишди..., дея «Миллион»чиларга иддаолар қилиб, уларнинг ҳам анча-мунча сирларини «чочиб» ташлаганди. Ҳа, энди, шоу-бизнес олами шу-да, шу йўл билан ҳам улар ўзларини реклама қилишади, деганди кўпчилик. Лекин бу сафаргиси ҳаммасидан ошиб тушди назаримда...\nЖ.Отажоновнинг телеграмда тарқатилган ва Қурбоновнинг жаҳлини чиқарган видеосини қайта-қайта эшитдим. Айтарли ёмон гап йўқ. Афтидан у «The Cover Up» лойиҳасидаги кастингида қатнашган «қўшиқчилар»га қарата мурожаат қилган. Бежиз қўшиқчи сўзини қўштирноққа олмадим, сабаби хонандаликка даъво қилиб кастингда уқувсизларча бақириб куйлаган қизларнинг видеоларини мен ҳам кўриб, очиғи, қотиб кулгандим. Лекин бу ерда у қизларнинг айби йўқ, улар шунчаки куйлашни исташади ва кастингга келишган. Энди уларни телеграмда тарқатиб, оммага шарманда қилиш касб этикасига қанчалик тўғри келиши ёки келмаслигини баҳолаш «The Cover Up»чиларнинг виждонига ҳавола. Чунки буни улардан бошқа ким ҳам тарқатарди ва бу алоҳида мавзу.\n«Хуршиттикида ифторлида ўтирувдик, жонли ижролани кўриб...» – дейди Отажонов видеомурожаатида. Ана холос, улар офисда ёки шунчаки гапда эмас, ИФТОРЛИКДА! Демак, рўза тутишган, рўзадор... Мақолам моҳиятини англагандирсиз.\nШу ўринда яна бир гап: яқиндагина «Абдулла Қурбонов Маккада бутун Ўзбекистон ҳаққига дуо қилди!» сарлавҳаси билан видео тарқалган эди. Унда қўшиқчи А.Қурбонов бир неча ҳамюртларимиз қуршовида роппа-роса 7 дақиқа дуо қилгани акс этган. Майли-да, қарғагандан дуо қилган яхши. Шундай жойда, қанчадан-қанча фарз амалларидан ортиб дуо қилишга вақт топибдими, барака топсин. Бунга ҳар ким ўзича баҳо ҳам бериб бўлди. Аммо-лекин дуодан кейинги «сийлови» ҳам «санъаткорона» бўлганки, бу энди муҳокамали мавзу. Тағин муборак Рамазон ойида, ҳар бир мусулмон боришни орзу қилган муқаддас жойда туриб. Қийин бўлса ҳам унинг гапларини айнан кўчиришга ҳаракат қилдим:\n«Кимиди бу ашулачи, қачондан одам бўпқолди бу ҳайвон, олдин билвосин яхшилигини, олдин ишлашши билвосин, – гап бошлайди хонанда Қурбонов. – Овволомбор, биринчи бўлиб Қуръонни қанақиб ўқишши ўрганвосин кейин гаплашаман бу бола билан».\nҚизиқ, мавзуга Отажоновнинг Қуръонни қандай ўқишининг нима даҳли бор? Ёки Қуръонни билиш, чиройли ўқий олиш одамга оғзига келганини гапириш ҳуқуқини берадими? Ундаймасдиров!\nХонанда давом этади: «Этила илтимос сал муккасидан чиқиб кетиб қоптию бу бола, ҳов Шукур ака, Ботир телеграмига ташлаворила маши гапларими... ҳой ўзингга кевол ов Жоҳон ов, Тошкен ёқмаяпган бўса боргинда Хоразмингда яша, ўшатта Хоразмда. Ҳа Тошкенни пули сани қутиртирворибдию Жоҳон, чуствени билво ҳов, ўрнини бил ў, валдир-вулдир қивурма ўзингча, ким бўсенам, тушиндина. Биринчидан рамазонни ҳурмати, иккинчидан ётволиб бу, халқ билан ётволиб гаплашиб бу ростакасим қутирганимасми ҳов, окала, ҳов Зокир... Ботир, Азиз, санла биласанла шекили уни телефонини, телефон қилиб гапирмислами ҳов қадрдонларим.»\nҚойил, биринчидан, одамларни бир-бирига гиж-гижлаш, ўртага адоват солиш қанчалик гуноҳлигини билармикин бу қўшиқчи? Менимча йўқ, билганида Ботир, Азиз деган айбсиз инсонларни Отажоновга қайрамаган бўларди. Иккинчидан, «Тошкен ёқмаяпган бўса боргинда Хоразмингда яша» дейишга Қурбонов қанчалар ҳақли?! Унга ким ваколат бериб қўйди бу гапни айта олишга? Ёки вилоятликларнинг Тошкентда яшаш-яшамасликларини у ҳал қиладиган бўлиб қолдими? Санъаткорнинг вазифаси ўзининг қўшиқлари билан халқни бирлаштиришми ёки маҳаллийчилик уруғини сепишми? «Тошкенни пули Отажоновни қутиртирворган» ҳам дейлик, нима пойтахтлик (А.Қурбоновнинг ўзи ҳам) қўшиқчилар вилоятлардаги тўйларга текинга боришмаётгандир... Қурбонов тағинам Рамазонни ҳурмат қилибди, акс ҳолдаааааа...\nАудиомурожаат яна давом этади: «халқ билан ётволиб гаплашиб, ҳаммаёда гапиришвотти бу бола ким деб уже, Каъбада уже ҳозир гапиришвотти бу окала тушунвослами...»\nАстағфируллоҳ, девордим шу жойини эшитиб. Маккаи Мукаррамага Умра зиёратига борган юртдошларимиз Аллоҳ билан руҳан яқинлашиб, гуноҳлардан покланиш ўрнига, Абдулла Қурбонов тили билан айтганда, шоу-бизнесни «обсуждат» қилишгани қайси ақлга сиғаркин. Магарки, хонандага шуни айтишган ҳам дейлик, нега у «Биродарлар, мен дунё ҳою ҳавасларини бир четга суриб, бу ерга покланиш учун келганман, бу ерда дунё масалаларини муҳокама қилмайлик, зиёратимизни бекаму кўст бажариб, соғ-омон оиламиз бағрига қайтишнинг дуосида бўлайлик», демади экан-а? Қойил қолдингизми сиз ҳам. Ёки ўзбек шоу-бизнеси муаммолари Қурбонов зиммасига юкланганмидики, «шундай муҳим масал муҳокамаси»га Каъбатуллоҳ ҳам мўнелик қилолмаган?..\nАудиомурожаатни эшитиб бўлмасимдан телеграмда яна Абдулла Қурбонов пайдо бўлди. Бу сафар видеомурожаатини «Аузу биллаҳи минаш шайтонир рожийм, бисмиллаҳир роҳманир роҳийм», яъни «Лаънатланган шайтоннинг ёмонлигидан Аллоҳдан паноҳ сўрайман, Аллоҳ номи билан бошлайман» зикри билан сўз бошлаган хонанда. Бу гал кулишимни ҳам, куйишимни ҳам билмай қолдим. «Ман группага ташаганидимде Жоҳонни ўртоларимга тарқатворила десам ула ҳаммаёққа қўйворишган... энди сан шуни этгин, Жоҳонгир укам дегин, ёки мани номимдан гапир. У санъаткор, гап бўлиши мумкинамас, маданиятли одам, маданиятни билган одам мундо ўтириб чиройли қилиб гапиради... у одамни деб ман гап эшиттим...»\nАввалига «Кимиди бу ашулачи» дея Ж.Отажоновни ўзича танимаган, овозини эшак овозига ўхшатган, тўйхонага кийиб борган кийимини итига ҳам кийдирмаслигини айтиб ҳақоратлаган қўшиқчи бу сафар «У санъаткор, гап бўлиши мумкинамас, маданиятли одам» дея Отажоновни алқашни унутмайди. Қойилмисиз?\nДемак, Қурбоновга ўзи ишонган дўстлари панд берибди-да, ишонмагин дўстингга, сомон тиқар пўстингга, мақоли санъаткорлар учун эканда.\nКейинги пайтларда шоу-бизнес вакилларининг хурмача қилиқлари кўпайгандан кўпайиб кетди. Мен машҳурман, оғзимга келганини гапираман, хушимга келганини қиламан, қабилида ўйлайдиганлари омма эътирозларига сабаб бўлаётгани бор гап. Бир сўз билан айтганда, санъатни саноатга айлантириб бўлишди. Мутасаддилар эса нари борса вақтинча лицензиясидан маҳрум қилиш билан чекланяпти.\nМақолам орқали Абдулла Қурбонов ва Жаҳонгир Отажоновни бир-биридан устун ёки кам қўймоқчи эмасман. Иккаласи ҳам жуда хунук иш қилишган.\nАбдулла Қурбоновга эса айтар сўзим шу: Аввало, зиёратларни адо этиб, соғ-саломат оилангиз бағрига қайтиб келинг. Лекин ҳадеб ҳиссиётларга берилаверманг. Муқаддас жойда юртимизга, халқимизга, башариятга яхшилик тилаб дуо қилганингиз дуруст. Аммо ўзингизга ҳам инсоф тилаш эсингиздан чиқмасин. Айтишадику, қўл югуриги ошга, тил югуриги бошга, деб. Зеро, ўзбек халқи донишманд, қўлдаги тасбеҳларга алданиб қолмайди!\nмаданият шоу-бизнес Абдулла Қурбонов Жаҳонгир Отажонов\nМаданият 14/09, 14:15\nМДҲга аъзо давлатларнинг маданий ҳамкорлиги\nМаданият 29/08, 19:57


Россиянинг олмос пойтахтини тиклаётган мусулмонлар - BBC News O'zbek\nРоссиянинг олмос пойтахтини тиклаётган мусулмонлар\nШодиёр Сайф Би-би-си, Олма-Ота-Якутск-Олма-Ота\nImage caption Якутскда ҳалол тамаддихоналар кўпаймоқда\nЯкутияда вақт тушунчаси бошқа ҳудудлардагидан кескин фарқ қилади. Ёз кунлари қуёш 20-21 соатлаб нур сочиб турса, қиш кунлари бунинг аксини кузатиш мумкин. Яна бир ўзига хос жиҳати ёқутлар юртида тарихан мусулмонлар яшамаган.\nЯкутияга боришга қарор қилганимиздан сўнг, мен интернет орқали бў ўлка ҳақида кўпроқ маълумот йиғишга ҳаракат қилдим. У ердада асосан туркийларга оид ёқутлар яшашини билардим.\nУларнинг ялпи насроний динига киритилгани ва чекка-чекка туманларда ҳали ҳам турли руҳлар ва шаманларга сиғинувчи қавмлар сақланиб қолгани мени қизиқтирди.\nВа албатта амал қилувчи мусулмон сифатида, аввало мени бу ўлкада қандай шароитда ибодат қилиш ва ҳалол таом топиш ўйлантирарди.\nИнтернетда бу тўғрида маълумот жуда кам эди.\nТопганларим вақт тушунчасининг ўта ўзгарувчан ва бошқа минтақаларга ўхшамаслиги бўлди.\nҲалол тамаддихоналар бўйича эса бирор маълумот йўқ эди.\nЯкутск жайдари тил билан айтганда, дунёнинг тубида жойлашгани боис у ерга Олма-отадан тўғридан-тўғри учоқ йўқ эди.\nТошкент, Душанбе ва Бишкекдан учиш мумкин эди, аммо нисбатан бой бўлган Қозоғистондан абадий музликларга иши тушувчилар кам бўлгани учун учоқ топиш муаммоси юзага келди.\nИзланишлардан сўнг аввало Остона, ундан Новосибир, кейин Якутскка чипта топилди.\nНовосибирда учоғимни кутиб турарканман, илк бор намоз ўқиш муаммосига дуч келдим.\nҚозоғистон ва Оврўпа аэропортларидан фарқли равишда Толмочева аэропортида ибодат қилишга шароит йўқ эди.\nОна ва болалар учун ажратилган хонага 3 минутга намоз ўқиб олиш учун рухсат сўрашга бордим. Катта ва хашаматли хонада ҳеч ким йўқ. Навбатчи телевизор томоша қилиб ўтирарди.\nИлтимосимга қўполлик билан жавоб берган навбатчи аёл, бу ер ибодатга мўлжалланмаганини тушунтирди.\nСўнг аэропорт маъмуриятига уларнинг ҳудудида намоз ўқиш учун изн сўраб, мурожаат қилдим. Масъул аёл бунинг учун милициядан рухсат олишим кераклигини айтди. Бахтимга милиция ходими “истаган” жойимда намоз ўқишим мумкинлигини айтди.\nШом намозини ўқиб, Питердан келган учоққа сафарни давом эттириш учун чиқдик.\nРус учоғида ёққан томони шу бўлдики, сизга уч хил гўштдан тайёрланган таом таклиф қилишар экан. Шубҳалардан холи бўлиш учун дарҳол ўзимга балиқ ва гуруч буюртирдим.\nУчоқда мен учун яна бир муаммо туғилганди. Мен ойнадан қанча қарамайин, шафақ бутунлай йўқолмасди. Учоқ гўёки қуёшни қувиб кетаётгандек эди. Бу табиийки, менга хуфтонни ўқишимга моънелик қиларди.\nЧарчоқдан кўзим бир илинибди. Тахминан 20-30 дақиқа ухлаб қолибман.\nНе кўз билан кўрайинки, қуёш ботиши керак бўлган жойдан чарақлаб қуёш чиқиб турарди.\nНотаниш ўлканинг нотаниш қуёши мени мана шундай кутиб олди.\nImage caption Ёқутистон-шаманлар ўлкаси\nВақт масаласи мени ва ҳамроҳимни буткул шошириб қўйганди. Тасаввур қилинг, соат уч бўлмасидан тонг ёришиб кетади. Кечқурун эса, 11 га бориб қоронғу тушади. Шунда ҳам юлдузларга тўла тим қора осмонни кўрмайсиз. Қоронғу бўлишга қийналаётган оқиш осмонга кўзингиз тушади. Қоронғуликка айлана олмаган тун ўрнини зум ўтмасдан, кундузга бўшатиб беради.\nБорган кунларимиз, эрталаб 8 яримдан чиқиб, кечки 10-11 гача ёп-ёруғ кўчаларда ишлаб юриб, нормал ҳаётимиздаги вақт тушунчасини унитиб қўяёздик.\nНамоз ўқиш ўзига хос тарзда эди. Кечки 9 ларда аср намозини ўқийсиз. 10 яримда эса шом кириб келади. 11:30 хуфтонни ўқиб оласиз. Тунги соат 2 га бормай эса, бомдод вақти киради.\nНормал ҳолатларда хуфтон билан бомдоднинг орасида ухлаб оласиз, аммо кунлар исиб, қуёшнинг вақти узайгач, бундай қилолмайсиз. Икки соат кўз илинтиргандан кўра, бомдодни ўқиб, кейин ухлашни афзал билдим.\nКейин билсак, Марказий Осиёдан келган меҳнат муҳожирлари ҳам ёз кунлари бомдодгача ухламас, намозни ўқиб бўлгач, дам олишар экан.\nИнтернет орқали ҳалол тамаддихоналар тополмагач, кўнглимга фақат балиқ билан кун ўтказаман, деб тугиб қўйгандим.\nАммо мусулмонлар жамоаси бу ерда ўз шароитларини яратиб олишган экан. Ҳалол тамаддихоналар, халол гўштларни шаҳарнинг истаган нуқтасидан топиш мумкин эди.\nҚўқонлик Хабиб ака билан танишиб қолдик. Касби қассоб бўлган бу кишининг бозорда ўз қассобхонаси бор экан. Қишлоқлардаги маҳаллий ахолидан мол сотиб олиб, ҳалоллаб сўйиб, ошхоналарга сотар экан.\nАсосан ўзбекларга тегишли бўлган ошхоналардан, гўштларингиз ҳалолми, деб сўрасангиз, "албатта, бизда бошқачаси бўлмайди", деб жавоб беришади.\nУшбу шароитларни кўргач, Якутскка келмасимдан олдинги фикрларим тубдан ўзгарди. Ҳалол тамаддихоналар ҳақида интернетда маълумот йўқлиги, меҳнат муҳожирларининг ҳали интернетга кириб бормаганини англатарди, менимча.\nЯкутия совуқ бўлгани боис, қўй боқилмас экан. Аммо Россиянинг жанубий ўлкаларидан ҳалол қўй гўшти келтирилишини айтишди.\nМаҳаллий аҳоли асосан, балиқ ва буғу гўштини истеъмол қилиб келган. Балиқлари Сир ва Амударё балиқларига ўхшамас эди. Илк маротаба ширинлигидан балиқ бадимга уриб қолмади.\nБуғу гўштини эса, ҳалоллаб сўйилганини тополмаганимиз учун истеъмолдан тийилдик.\nБир ҳафталик сафардан сўнг, кечки пайт Олма-ота аэропортига келиб қўндик. Қоп-қоронғу тунни кўриб, чуқур нафас олдим. Чунки ўзимни Якутскда тим қора тунсиз гўёки сувдан ажратиб қўйилган балиқдек ҳис қилгандим.


«Тақвонинг калити ният» ёки Қарши шаҳридаги Насаф кўчасига кичик назар\nҲар бир ишнинг ривожию, таназзули, энг аввало, инсоннинг ниятига боғлиқ. Ният бошданоқ яхши бўлса албатта бошланган иш ҳам хайрли якун топади. Агарда ният ёмон бўлса, гарчи у кўнгилдагина туғилган тақдирда ҳам ҳар қандай юмуш парокандаликка учрайди. Шу сабабли ҳам муқаддас динимизда “тақвонинг калити ният”, деб айтилади.\nГапни узоқдан айлантириб келишимнинг боиси, кўрганларим, билганларимни ёзишда, фикр билдириш аввалида, кўнглимизда нима ният борлигини очиқ айтиш бўлди. Ният холис. Ёзилганлар, кўрсатилганлар сабаб бир муаммо ҳал бўлса-ю, одамлар хушнуд бўлишса бас.\nМамлакатимизда сўнгги йилларда амалга оширилаётган ободонлаштириш ишлари таҳсинга лойиқ. Аммо бу ишлар аксарият ҳолларда марказларда амалга ошириляпти. Чекка жойлар эса раҳбарлар нигоҳидан четда қолиб кетяпти. Тасвирларда кўриб турганингиз Қарши шаҳридаги Насаф кўчаси ҳам шулар жумласидан. Бу кўчада жуда кўп корхона ва ташкилотлар бор. “Осиё” автомобиль эҳтиёт қисмлари бозори, машина бозори, ёғоч ва бошқа қурилиш моллари бозори шулар жумласидан. Бу бозорларга кунига минглаб одамлар, автомобиллар келиб кетади. Аммо кўчанинг аҳволига “маймунлар йиғлайди”.\nКуз-қиш мавсуми яқинлашгани сари бу ерда ишловчиларнинг ҳам, келиб-кетувчиларнинг ҳам юраклари безиллайди. Чунки ёғингарчиликлар бомба тушгандек ўнқир-чўнқир бўлиб ётган кўчани ботқоққа айлантириб ташлайди. Машинангиз ғилдираги қайси чуқурда тиқилиб қолишини фақатгина тахмин қилишингиз мумкин. Пиёдалар юриши учун эса умуман шароит йўқ. Гўё бу кўча одам юришига мўлжалланмагандек таассурот уйғотади одамда.\nБу ердагиларнинг айтишича, қайсидир йили кўчани асфальт қилиш ҳаракати бошланган. Унинг бир томонига шағаллар ҳам тўкилган, аммо нимадир сабаб билан иш бирдан тўхтаган ва ўша-ўша силжимай ётибди.\nГапни кўп чўзмадик, юқорида айтганимиздек, яхши ният қилдик холос. Мақсад битта, Қарши шаҳар мутасаддилари бу шўринг қурғур кўчага нурли назар ташлашса ажаб эмас.\nМансур Рихсиев, журналист.\n09:20 / 13.11.2019\nҚаршилик тадбиркор қонуний мулкини сақлаб қолиш учун курашмоқда. У бир умр судлашадими?\n17:54 / 25.09.2019\nҚарши шаҳрида янги қурилган кўп қаватли уй нега ҳувиллаб қолмоқда?\n11:21 / 18.09.2019\nТанқидий мақоладан сўнг Қаршидаги маҳаллада симёғочлар янгиланмоқда — фото


Олимлар дуонинг ҳақиқатда касалликларни даволаш хусусияти борлигини исботлашди - Fitrat.uz\nБош саҳифа / Хабарлар / Олимлар дуонинг ҳақиқатда касалликларни даволаш хусусияти борлигини исботлашди\nОлимлар дуонинг ҳақиқатда касалликларни даволаш хусусияти борлигини исботлашди\nAprel 11, 2019\tОлимлар дуонинг ҳақиқатда касалликларни даволаш хусусияти борлигини исботлашдиda fikr bildirishni o'chirish 156 Кўришлар\nАҚШнинг Томас Жефферсон университети профессори, доктор Эндрю Ньюберг МРТ текширувларини ўтказди ва дуонинг ноёб кучи борлигини аниқлади.\n“Биз бу амалиётни доимий қилганимизда, миямизнинг пешана ва тил, мулоқот соҳасига жавоб берувчи қисми фаоллашади. Бу ақлни жисмоний машқ қилдириш демакдир, натижада эса, турли хил касалликларни даволанишига ва миянинг ривожланишига эришиш мумкин. Дуонинг ижобий хислатларидан баҳраманд бўлиш учун сиздан диний соҳа ходими бўлишингиз талаб этилмайди. Ўзингизга эътиборли бўлинг, ҳаётингизнинг ҳар бир онининг қадрига етинг, соғлом бўлинг!”, – дейди профессор.\nХулосага келиш учун доктор Эндрю қуйидаги тадқиқотни ўтказди: у хотираси билан муаммоси бўлган қарияларни илмий изланишларида иштирок этишга таклиф қилди ва уларнинг дуодан олдинги ва кейинги, шунингдек, дуо қилиш жараёнидаги ҳолатларини тадқиқ этди. Текширувлар ҳар куни 12 минут давомида 8 ҳафта мобайнида ўтказилди. Дуонинг саломатликка таъсирига доир натижалар жуда ҳам ижобий. Энг қизиқарлиси, доктор Эндрюнинг таъкидлашича, миямиз ўзгарувчан тузилишга эга.\nCancer Society журналида эълон қилинган бошқа бир тадқиқотга кўра, эътиқоди мустаҳкам кишиларда даволашга таъсирчанлик кучлироқ. 40 000 нафар беморларда текширув ўтказилди. Флоридадаги Moffitt саратон маркази тадқиқотчилари дуонинг кучига ишонадиганларнинг жисмоний ва руҳий ҳолати ишонмайдиганларга нисбатан яхшироқ эканлигини аниқлади. Бу инсонлар, шунингдек, ижтимоий муҳит билан ҳам яхшироқ муносабат ўрната олган.\nБуларнинг баридан хулоса қилишимиз мумкинки, уч – жисмоний, ақлий ва руҳий – устундан ташкил топган инсон саломатлиги эътиқод ва дуога бевосита боғлиқ экан. Бу мўъжиза эмасми?!\nАввалги Афинадаги илк масжид Рамазонгача очилади\nКейинги 12.04.2019 й. Мусулмон кишининг кундалик одоблари\nAvgust 16, 2017\t5,896


Telegram асосчиси ундан ойига 62 млн киши фойдаланаётганини айтди » Ўзбекистон янгиликлари – Zamin.uz\nTelegram лойиҳаси муаллифи Павел Дуров ундан ойига 62 млн киши фойдаланаётганини айтди. Бу ҳақда у TechCrunch нашрига берган интервьюсида маълум қилди, деб ёзади Kun.uz.\nУнинг берган маълумотларига қараганда, мессенжер орқали кунига 2 млрд хабар йўлланади. Бу кўрсаткич ўтган йил декабридан буён деярли икки баробарга ўсган. Шу давр ичида фаол фойдаланувчилар сони ҳам 50 млн дан 62 млн га ўсди.\nҚиёс учун, WhatsApp мессенжеридан ойига 800 млн киши фойдаланади. Унинг фойдаланувчилари сони ҳам охирги бир йил ичида 2 баробарга ошди.\nTelegram тармоғида кунига 220 минг киши рўйхатдан ўтади. Декабрь ойида бу кўрсаткич 145 минг кишига тенг.\n10:56 / 22-09-2016\nTelegram асосчиси: "Telegram фойдаланувчилари фаоллиги сўнгги 2 ой ичида 3 баробарга ошгани рақобатчиларни “эсдан оғдирмоқда”"


1.Хусусийлаштириш / Давлат тасарруфидан чиқариш]\n1.Хусусийлаштириш / Хусусийлаштириш]\n14) умумий фойдаланишдаги автомобиль йўллари. Ҳарбийлаштирилган автоколонналар;\n17) шаҳарда йўловчилар ташишни амалга оширувчи корхоналар ва ташкилотлар;\n2. Оммавий мулк объекти қийматининг дастлабки баҳоси Ўзбекистон Республикаси Вазирлар Маҳкамаси белгилайдиган тартибда аниқланади.\n(9-модданинг иккинчи банди Ўзбекистон Республикасининг 1997 йил 26 декабрдаги 549-I-сон Қонуни таҳририда — Олий Мажлис Ахборотномаси, 1998 й., 3-сон, 38-модда)


Пентагон Россия ҲКК самолёти Оқ уй устидан нега учиб ўтганини тушунтириб берди\n10:59 / 10.08.2017\nРоссияга қарашли Ту-154 ҳарбий самолётининг Оқ уй, Пентагон, Капитолий ва Америкадаги бошқа объектлар устидан парвози Очиқ осмон тўғрисидаги келишув доирасида ўтказилди. Бу ҳақда АҚШ мудофаа вазирлиги вакили айтиб ўтди, деб хабар бермоқда Politico.\n«Бундай миссиялар деярли доимий асосда ўтказилади», - деган Пентагон вакили.\nУнинг қўшимча қилишича, россиялик кузатувчилар 72 соат аввал тегишли сўров билан чиқишган, Ту-154 бортида эса АҚШ ҳарбий-ҳаво кучлари вакили бўлган.\n«Улар одатда келиб, қаерлар устидан парвоз қилишни исташлари ёзилган рўйхатни таклиф этишади. Биз парвоз режасини йиғамиз, ҳамда хавфсизлик ёки об-ҳаво шароитига боғлиқ бўлган баъзи истиснолардан ташқари – улар деярли ҳар доим ўша ҳудудлар устидан парвоз қилишади», - дея таъкидлаб ўтишган АҚШ ҳарбий маҳкамасидан.\nАввалроқ ОАВ Россия ҳарбий самолёти Оқ уй ва Пентагон устидан учиб ўтганини хабар берганди.


G7 етакчилари Беларусь раҳбариятини янги президент сайловлари ўтказишга чақирди\n09:56 / 14.06.2021\nФото: EPA-EFE/HOLLIE ADAMS/INTERNATIONAL POOL\nG7 давлатлари етакчилари Британияда ўтган саммит давомида Беларусдаги вазиятни муҳокама қилишди. Саммит натижалари бўйича имзоланган қўшма баёнотда «Катта еттилик» етакчилари Беларусда ҳокимият томонидан инсон ҳуқуқлари, асосий ҳуқуқ ва эркинликлар ҳамда халқаро ҳуқуққа нисбатан давом этаётган тазйиқлардан хавотир билдиришган. Улар мамлакатда янги президент сайловларини ўтказишга чақиришган.\nБаёнотда 23 май куни Минскда Ryanair самолётининг мажбуран қўндирилиши ва унинг бортида бўлган беларуслик мухолифатчи Роман Протасевичнинг ҳибсга олиниши Беларусь раҳбарияти томонидан содир этилаётган ҳуқуқбузарликларга мисол сифатида келтирилган. «Биз ушбу ҳодиса айбдорларини жавобгарликка тортиш учун санкциялар киритиш ва Беларусь жамияти, мустақил ОАВ ва инсон ҳуқуқларини қўллаб-қувватлаш йўли билан биргаликда иш олиб борамиз», деб айтилган қўшма баёнотда.\nG7 етакчилари Беларусь раҳбариятини ўз йўналишини ўзгартириб, ЕХҲТнинг Москва механизми доирасида экспертлар берган тавсияларни бажаришга, жамиятнинг барча қатламлари билан мулоқотга киришиш ва эркин ҳамда адолатли сайловлар ўтказишга чақирган.\n2020 йил августда Беларусда ўтган сайловларда амалдаги президент Александр Лукашенко ғалаба қозонгани расман эълон қилинган. Бироқ мухолифат унинг рақиби Светлана Тихановская ғолиб бўлган деб ҳисобламоқда. Шу туфайли мамлакатда сайловлардан кейин кўплаб норозилик намойишлари ўтган.\n17:53 / 07.07.2021\nЛитва мигрантларни тўхтатиш учун Беларусь билан чегарада девор қуради\nБабарико 2020 йилги сайловларда Лукашенконинг асосий рақиби сифатида кўрилганди. Энди у 14 йилга қамалди\n17:37 / 03.07.2021\nБеларусь Украина билан чегарани қўриқлашни кучайтирди\n22:55 / 02.07.2021\nЛукашенко Украина билан чегарани тўлиқ ёпишни буюрди


2022 йилда Давлат бюджети харажатлари учун 215,4 трлн. сўм ажратилиши режалаштирилмоқда - Review.uz\n2022 йилда айрим бюджет харажатларини маҳаллий бюджетлардан молиялаштиришга ўтказиш таклиф этилмоқда.\nМолия вазирлиги ахборот хизматининг қонун лойиҳасига шарҳида маълум қилинишича, 2022 йил учун Давлат бюджети даромадлари 200,0 трлн. сўм, харажатлари эса Давлат мақсадли жамғармаларига трансфертларни инобатга олган ҳолда 215,4 трлн. сўм миқдорида ажратилиши режалаштирилмоқда.\n2022 йилда қуйидаги бюджет харажатларини маҳаллий бюджетлардан молиялаштиришга ўтказиш таклиф этилмоқда:\n- умумтаълим муассасаларини, мактабгача таълим ташкилотларини, соғлиқни сақлаш муассасаларини қуриш, реконструкция қилиш ва мукаммал таъмирлашга, шунингдек суғориладиган ерларнинг мелиоратив ҳолатини яхшилашга оид тадбирлар доирасида объектларни қуриш, реконструкция қилиш ҳамда таъмирлаш-тиклаш ишларига доир харажатларни;\n- кўп квартирали уй-жой фондига туташ ҳудудларни таъмирлаш харажатлари ва иссиқлик таъминоти ташкилотларининг иссиқлик тармоқлари ва қозонхона ускуналарини капитал таъмирлаш харажатларини;\n- аҳолининг кам таъминланган ва муҳтож қатламларига кўрсатиладиган бепул адвокатлик хизматлари харажатлари.\nШунингдек, Қонун лойиҳасида барча туман (шаҳар)ларда тегишли бюджетларнинг тасдиқланган умумий харажатларининг 5 фоизини жамоатчилик фикри асосида шакллантирилган тадбирларни молиялаштиришга йўналтириш белгиланган.\nДавлат бюджети харажатлари


Эрон ислом Жумҳурияти - Parstoday\nапрел 01, 2021 11:39\nСайловлар демократиянинг асосларидан бири бўлиб, демократик тизимлаштиришнинг муҳим тамойилидир. Эронда Исломий Инқилоб ғалаба қозонганидан сӯнг Исломий Жумҳуриятнинг муқаддас тизимини шакллантириш бўйича референдумда ғалаба қозонилди.\nШайх Абулҳасан Харақоний мақбараси\nфеврал 02, 2021 12:52\nШайх Абулҳасан Харақоний мақбараси Бастом туманидаги Шоҳруддан 24 км шимолида жойлашган Қалъаи нави Харақон қишлоғида жойлашган.\nЭрон миллатининг мустабид тузумларга қарши 42 йиллик муқовимат ва қаршилик кўрсатиши\nЯнвар 31, 2021 14:55\nЮклатма урушдан АҚШнинг санксиялари ва терроризмига қадар\nЯнвар 31, 2021 01:13\nЭронда кўплаб ғорлар мавжуд бўлиб, уларнинг энг ноёб ва энг гўзалларидан бири мамлакатнинг шимоли-ғарбий қисмида жойлашган Саҳвалон сув ғоридир. Бу ажабтовур ғорнинг тарихи 70 миллион йил аввалги геология ёки бўр даврининг иккинчи босқичига тўғри келади.\nЭронда коронавирусдан соғайганлар сони 1 миллион 151 минг нафардан ошди\nЯнвар 22, 2021 18:27\nЭрон ССВ наттоғининг хабар қилишича ҳозиргача мамлакатда коронавирусга чалинганлардан 1 миллион 151 мингдан ортиғи тузалган.


Қашқадарёда тарвуз пишишига 10 кун қолди - Zamin.uz\n08:06 / 27.04.2020\nҚашқадарёда тарвуз пишишига 10 кун қолди\nБугун Қашқадарё вилояти Чироқчи туманида полиз маҳсулотларидан тарвуз етиштиришнинг ўзига хос мактаби яратилган. Бу айниқса туманнинг Кўкдала ҳудудида кенг қулоч ёйган бўлиб, ҳудуднинг миришкор деҳқонлари тарвуз парваришлашнинг интенсив усулларини қўллаш, серҳосил навларни етиштиришда илғорлик намоён этишмоқда .\nЖорий йилда ҳам туман буйича 14 минг гектар ерга тарвузнинг эртачи, ўрта ва кечки навлари экилиши мўлжалланган.\n— Шу йил ҳам 5 гектар ерга тарвуз экканмиз дейди, — тумандаги «Ражаб ота» фермер хўжалиги раҳбари Улуғбек Жуманазаров. — Биз уруғни ерга қадаганда қор бор эди. Ўзига хос меҳнати ҳам бўлди. Гектаридан 20 тоннагача хосил олиш ниятидамиз. Маҳсулотларимиз бутун мамлакатимиз бўйлаб тарқалади, элдан ортганини биринчилардан бўлиб, Россия ва Қозоғистонга экспорт қиламиз.\nМаълумот учун, бу йил Чироқчи туманида 385 та фермер хўжаликлари ва 591 та томорқа эгалари тарвуз етиштиришга бел боғлашган.\nЭътиборлиси, 5 030 гектар ерга экилган эртапишар тарвузнинг дастлабки хосили май ойининг биринчи ўн кунлигида пишиб етилади.\nМазкур йўналишда Қашқадарё вилояти божхона бошқармаси томонидан ҳам зарур чора-тадбирлар белгилаб олинган. Ҳудудда етиштирилган қишлоқ хўжалиги ва полиз маҳсулотларини экспортга жўнатишда экспортёрларга доимий равишда яқиндан ёрдам кўрсатиб келинмоқда. Божхона расмийлаштирувларининг соддалаштирилган тартибда «яшил йўлак» орқали амалга оширилиши, тадбиркорларнинг қимматли вақтини ва маблағини тежашга, маҳсулотларни сифатини сақлаш ҳамда манзилга тезкор етиб боришларини таъминламоқда.\nтарвуз Қашқадарё “Замин” янгиликларини “Telegram”да кузатиб боринг\nМиришкор тумани деҳқонлари Россияга қовун экспорт қилишмоқда (фото)\n14-06-2019, 00:05, Жамият\nҚашқадарёда тарвуз экспорти бошланди\n16-05-2019, 12:33, Жамият\n14-12-2018, 16:34, Жамият\nСирдарёдаги қовун сайлида хорижлик сайёҳлар ҳам иштирок этди\n15-08-2017, 22:31, Жамият\n14-07-2017, 15:34, Жамият\n9-06-2017, 16:08, Жамият\nРуслан Давлетов: «Чеклашга жуда устамиз, буни жудаям зўр уддалаганмиз»


ТОШПУЛАТ РАХМАТУЛЛАЕВ СОГДИАНА: General Motors дастлабки двигателларини Spark учун Асакага жўнатди\n“Женерал Моторз Пауэртрейн Ўзбекистон” қўшма корхонаси(ҚК) Американинг дунёга машҳур GM автоконцерни ва "Ўзбекавтосаноат" акциянерлик компанияси томонидан таъсис этилган бўлиб, бунда хорижлик сармоядорларнинг ҳиссаси 52 фоизни ташкил этади.\nКорхонада GM компанияси ихтироси ҳисобланган янги авлод B-DOHC двигателлари ишлаб чиқарилади. Уларнинг ишчи ҳажми 1,2 литр (82 от кучи) ва 1,5 литр (115 от кучи)ни ташкил этади ва заводдан чиққан дастлабки моторлар Chevrolet Spark автомабилларига ўрнатилади. Умуман, двигателлар General Motors компанияси ишлаб чиқаётган бошқа автомобиллар учун ҳам мўлжалланган. Ҳозирданоқ корхона маҳсулотига қатор хорижий давлатлардан, жумладан Хитой, Япония, Ҳиндистон, Жанубий Корея, Ҳамдўстлик мамлакатларидан буюртмалар тушган.\nҚК тўла қувват билан ишга тушгач, бир йилда 225 минг двигател ишлаб чиқарадиган бўлади. Ўшанда ундаги ишчиларнинг сони 1200 нафарга етади. Қуйиш цехи ва йиғиш цехи бир том остида жойлашган бундай корхона General Motors тизимида бутун дунёда бошқа йўқ. Жиҳозланиши, технологик операцияларни назорат этиш тизими ва экологик стандартларга мослиги жиҳатидан корхона жаҳонда энг олдинги ўринларда туради. Ундаги назорат тизими ишлаб чиқариш жараёнида бракка йўл қўйилишидан сақлайди.\n40 гектар майдонни эгаллаган ушбу корхонада бўлганимда ундаги ҳолатни бундан бир неча йил аввал автомобиль моторларини таъмирлаш заводида кўрганларим билан солиштирдим. Аслида, уларни бир-бирига таққослаш мумкин эмас эди, чунки улар том маънода бошқа-бошқа дунё. “Женерал Моторз Пауэртрейн Ўзбекистон” қўшма корхонасининг ҳовлиси ҳам, цехларининг ичи ҳам тоза-озодалиги билан ажралиб туради. Уни дастлаб мотор билан ёки техниканинг бошқа тури билан боғлиқ деб ҳам ўйламайсиз. Бино ичида доимо бир хил ҳарорат – 22-23 градус ушлаб турилар экан.\nБарча асосий ишлар рақамли технологияга асосланган замонавий жиҳозлар ёрдамида амалга оширилади. “Ақлли” роботлар ишчи-ходимларнинг яқин ёрдамчисига айланган. Ишга олий ўқув юрти битирувчилари танлов асосида қабул қилинади. Шунигдек, коллеж битирувчиларини танлаш дастури мавжуд. Масалан, бизни қуюв цехи фаолияти билан таништирган цех бошлиғи Фарҳод Тўраев Тошкент политехника университетини битирган экан. ҚКга ишга ўтгач, АҚШ, Германия, Италияда малака ошириб қайтган.\n“Женерал Моторз Пауэртрейн Ўзбекистон” ҚК ишга туширилганлигининг қатор афзалликлари ичидан фақат иккитасини кўрсатиб ўтмоқчиман. Булар – мамлакатда янги ишчи ўринларининг яратилиши ва илм-фаннинг энг сўнгги ютуқларига асосланган юқори технологияли ишлаб чиқаришнининг киритилишидир.


Жигар циррозига чалинган Нуриддинга ёрдам берайлик | Azon.uz - Ахборот-таҳлилий портал\nЖигар циррозига чалинган Нуриддинга ёрдам берайлик\n17:30 22.02.2019 2540\nНуриддин оғир дардга ( жигар циррозига) чалинди, аммо давоси бор экан, фақат оиланинг қўли калта. Саховатпеша юртдошларимизнинг тезкор холис моддий ёрдамига муҳтож.\nҲайдаров Нуриддин Комилжонович 1988-йилда туғилган, ёши 30 да. Ҳозирда Тошкент вилояти, Янгийул тумани Йўғон тепа қишлоғига қарашли “Ғалаба“ маҳалласида истиқомат қилади.\nОилали, 2 нафар қизи бор. 1990 йил яъни 2 ёшлигида Гепатит Б касаллиги билан касалланган.\nТМЭК хулосасига кўра, у меҳнат фаолияти билан шуғуллана олмайди. Иккинчи гуруҳ ногирони сифатида рўйхатда туради.\n“Касаллигим жуда оғир ўтган экан. Қорнимда шиш пайдо бўлгач, шифокорлар мени ўлиб қолиши мумкин , дейишган экан. Даволанганимдан сўнг аҳволим яхшиланган. Шундан сўнг вақти-вақти билан даволаниб юрдим. 2005 йилда касаллигим туфайли аҳволим оғирлашиб шифохонага ётқизилдим ва текширувлар натижасида гепатит Б га гепатитнинг Д формаси ҳам қўшилгани аниқланди. Умумий аҳволим оғирлашиб бирон-бир ишга ярамай қолдим.\nДориларни кўп қабул қилганлигим сабабли таъсир қилмай қўйди. 2006 йилда ТошМИ 2 шифокорлари томонидан жигар церрози ташхиси қўйилди. Даволанишларни давом эттириб юрдим. Кундан кун ахволим ёмонлашиб касалликнинг асоратлари юзага чиқишни бошлади. Қорнимдаги сув 15 литргача йиғилган. 2015 йил жуда оғирлашиб ётиб қолдим.\nТошкент вилояти Янгийўл туманидаги Юқумли касалликлар касалхонасида, ТошМИ 1 ва 2, Вирусологияда даволаниб юрдим.\nЎзимизнинг ва Ҳиндистонлик шифокорлар хам жигар кўчириб ўтказиш йўли билангина менинг ҳаётимни сақлаб қолиш мумкинлигини айтишган. Афсуски вақт менга нисбатан ишламоқда. Жигар церрозининг асорати яъни қизилўнгач веналаринг варикоз кенгайиши натижасида қон қусишни бошладим. 3 марта операция қилиниб томирларим тикиб қўйилди. Аллоҳим меҳрибон 3-марта комага тушганимда ҳам оиламга, фарзандларимга қайтариб берди.\nҲозирги вақтда умуман оёқда тура олмайман. Ишга ярамайман.\nҲурматли, саховатпеша инсонлар сизлардан илтимос қилиб сўрайман менга имкон кадар холис ёрдам беринг.Мендан қайтмаса, Аллоҳдан қайтсин. Яшашни, фарзандларимни бахтини кўришни хоҳлайман“,- дейди Нуриддиннинг ўзи.\nНуриддинни Ҳиндистонда даволаниши, жигар кўчириб ўтказиш операцияси учун 32000 $ ва авиа чипта , яшашлари хамда бошқа харажатлар учун 7000$ , жами 39000$ миқдорида маблағ зарур .\nБу жуда ҳам катта маблағ. Лекин томиб, томиб кўл бўлур! Азизлар келинг ҳамжиҳатликда ёш, навқирон йигитимизни ҳаётга, оиласига қайтишига ҳиссамизни қўшайлик! Айтишади-ку, яхшилик ерда қолмас.\nНуриддиннинг 2 нафар шириндан шакар қизалоқлари бор. Келинглар шу қизалоқлар кўзининг нурини, суянган тоғини, отажонисини тузалиб кетишида қисман бўлса хам ўз ҳиссамизни қўшайлик.\nДунёда ҳеч бир фарзанд отам деб йиғламасин! Отасиз қолмасин!\nНуриддин Ҳайдаров учун хайрия қилмоқчи бўлган инсонлар учун керакли маълумотлар:\nПластик карта орқали (Click, Payme)\nXAYDAROV NURIDDIN номига очилган\nХалқ банк: 8600 0602 1555 5393\nОпаси XAYDAROVA XALIDA номига очилган пластик карточка:\nАгро банк: 8600 0423 5206 2334\nАгро банкнинг Тошкент вилояти Янгийул шаҳри филиалида опаси XAYDAROVA XALIDA номига очилган валютадаги реквизитлари:\n226188407 9906 5497901\nХалқаро пул ўтказмалар учун: KHALIDA KHAYDAROVA\nАgrobank Visa electron пластик карточка: 4187 8200 0010 4974\nХориждан банкдан маблағ юбормоқчи бўлганлар учун опасини паспорт маълумотлари:\nПаспорт рақами: AA 9934131\nБемор Нуриддин Ҳайдаровнинг телефон рақами:\n+99899 838 48 01\n13:45 20.09.2019 1180\n15:32 11.09.2019 324\n«Нажот Таълим» маркази ободонлаштириш бошқармаси ходимлари фарзандларини бепул ўқитишни йўлга қўйди\n11:30 27.07.2019 338\nОтаси томонидан пичоқланган Камолага яхши инсонларнинг ёрдами зарур\n10:20 27.07.2019 4189\n18:09 04.07.2019 208\n21:30 24.06.2019 5936


29 март 2020, Тошкент вақти: 02:59\nМустақил Ўзбекистон тарихида қамоқда энг узоқ вақт қолган сиёсий тутқун ўтган ой АҚШ Давлат котиби Жон Керрининг Ўзбекистонга ташрифи ортидан озодликка чиқарилди.\nЁши 63 га чиққан Мурод Жўраевга паспорт берилмаётганини Озодлик боғланган унинг яқинлари тасдиқлади.\n- Бир неча марта паспорт столига бордилар, лекин ололмаяпти. Чўзиляпти. Паспортсиз поездга билет ҳам олиб бўлмайди, яшаш жойида қайддан ҳам ўтказишмайди. Шусиз ҳеч бир касалхона қабул қилмайди, - деди Озодликка гапирган Мурод Жўраевнинг ўғилларидан бири.\nСобиқ маҳбуснинг ўзи билан суҳбатлашиш имкони бўлмади. Жўраев қамоқдан чиқарилганида унга журналистларга гапирмаслик шарти қўйилгани айтилади.\nПариждаги Марказий Осиёда инсон ҳуқуқлари ташкилоти раҳбари Надежда Отаеванинг Озодликка айтишича, 63 ёшли Мурод Жўраев қамоқхонада орттирган сил ҳамда буйрак етишмовчилиги касалликларидан зудликда даволаниши зарур.\n– 21 йил қамоқда ўтириб чиққан одамга навбатсиз паспорт берилиши керак. Ўзбекистонда паспорт шахсини аниқловчи ҳужжат саналади. Ҳозир Мурод Жўраевга даволаниши учун зудликда шу ҳужжат зарур. Лекин, берилмаяпти. Мурод Жўраев қамоқхонада даволаниш имконига эга бўлмади, энди озодликка чиққанидан сўнг даволаниши учун яна муаммоларга дуч келмоқда, - дейди Надежа Отаева.\nМурод Жўраев 1994 йилда ҳокимиятни ноқонуний босиб олишга уринишда айбланиб, қамоққа олинган эди. Жўраевга ўшанда 12 йиллик қамоқ белгиланган эди.\nМурод Жўраевнинг қамоқ муддати тўрт марта узайтирилди.\n- Қамоқда Мурод Жўраев сил касаллигини орттирди. Бундан ташқари, қаттиқ совуқда қийноққа солинганида буйраги шамоллаган. Қамоқ даврида Жўраевни тишлари тўкилиб бўлди. Паспорт берилмаётгани Мурод Жўраевнинг ҳаётини хавф остига қўйган ва шу ҳужжатсиз собиқ маҳбус фундаментал ҳуқуқларидан махрум қолмоқда, - дейди Надежда Отаева.\nМустақил Ўзбекистон тарихида қамоқда энг узоқ вақт қолган сиёсий тутқун ўтган ой АҚШ Давлат котиби Жон Керрининг Ўзбекистонга ташрифи ортидан озодликка чиқарилган эди.\nЎша йилларда Ўзбекистон президенти Ислом Каримов Қашқадарё вилоятини бошқарган эди.\nМурод Жўраев 1990- йиллар бошида Ўзбекистон парламенти депутати ҳам бўлган.


Очликка қарши кураш саммити бошланди\n19 май 2022, Тошкент вақти: 08:00\nРимда БМТ ҳомийлигида очликка қарши кураш мавзуида саммит иш бошлади.\nСаммитда 60дан зиёд давлат вакиллари, жумладан, Италия Бош вазири Сильвио Берлускони, Рим папаси Бенедикт XVI ва БМТ Бош котиби Бан Ки Мун иштирок этмоқдалар.\n-Бугунги озиқ-овқат бўҳрони эртанги кун учун огоҳлантирувдир. 2050 йилга бориб сайёрамизда 9.1 миллиард киши истиқомат қилиши мумкин, бу бугунги кундан 2 миллиард кўп дегани. Аҳоли сони ортиб бораётган бир пайтда глобал иқлим ўзгариб бормоқда. 2050 йилга бориб озиқ-овқат ишлаб чиқаришни 70 фоизга оширишимиз лозим бўлади. Об-ҳавони ҳам олдиндан билиш анча мушкул иш бўлиб бормоқда. Жаҳоннинг айрим минтақаларида сув манбалари камайиб, экин майдонлари тобора қисқариб бормоқда, деди Бан Ки Мун.\nБМТ ҳисоб китобларига кўра, сўнги йиллар давомида ярим очликка маҳкум аҳоли сони кескин ошиб бормоқда. 2009 йилда улар сонининг 100 мингдан ошиши ва жаҳон бўйлаб жами 1 миллиард кишига етиши тахмин қилинмоқда.


2015 йилда Ўзбекистонда 2000 нафарга яқин мансабдор жавобгарликка тортилган\n12:59 / 10.03.2016\nТаҳлилларга қараганда, 2015 йилда ва жорий йилнинг ўтган ойларида Ўзбекистонда икки юздан зиёд тадбиркор фаолиятида ноқонуний текширишлар ўтказилган. Икки мингга яқин ҳолатда текшириш ўтказиш тартиби бузилган. Ушбу ҳолатлар юзасидан 92 шахс интизомий, 21 шахс маъмурий жавобгарликка тортилган ҳамда 66 ноқонуний қарор бекор қилинган. Тадбиркорлик субъектлари фаолиятига тўсқинлик қилиш ёки ноқонуний аралашиш ҳолатлари юзасидан маъмурий жавобгарликка тортиш бўйича судларга киритилган таклиф асосида уч юздан зиёд ҳуқуқбузарга тегишли чоралар қўлланилган, деб ёзади ЎзА.\nҚолаверса, тадбиркор фаолиятига ноқонуний аралашувларнинг олдини олишда Назорат қилувчи органлар фаолиятини мувофиқлаштирувчи Республика кенгаши таклифига кўра, ўтган йилда ноқонуний аралашувларга йўл қўйган ходим билан бирга, назорат органларининг 26 нафар раҳбари ҳам жавобгарликка тортилган.\nАдлия идоралари томонидан тадбиркорлик субъектларининг ҳуқуқ ва манфаатларини ҳимоя қилишни таъминлаш мақсадида 2015 йилда тегишли идораларга кўплаб тақдимнома, огоҳнома киритилиб, тадбиркорларнинг бузилган ҳуқуқлари тикланиши таъминланган. Бундай чоралар натижасида икки мингга яқин мансабдор шахс интизомий жавобгарликка тортилган. Шу жумладан, юз нафардан зиёди эгаллаб турган лавозимидан озод этилган.


Ford полиция машиналарининг 67 йиллик тараққиётини намойиш қилди\n12:55 / 12.04.2017\nАмериканинг Ford компанияси бир дақиқалик видеороликда 1950 йилдан ҳозирги вақтгача полиция машиналари эволюциясини намойиш қилди. Видео янги патруль седани Fusion тақдимотига бағишланган. Унга гибридли мотор ўрнатилади.\nFord компанияси илк полиция машинасини заводнинг ўзида 1950 йилда ишлаб чиққан эди. Шундан бошлаб патруль машиналари двигателларининг кучи доимий равишда кучайтириб борилди. 1952 йилдаги 125 от кучига эга V8 мотордан 1971 йилдаги Galaxie моделига жойланган 400 от кучига эга V8 мотор буни исботлайди.\nЯнги полиция машинаси эса икки литрли «тўртлик» негизида гибрид мотор билан жиҳозланади. Компания унинг кучига ойдинлик киритмаган бўлса-да, барчаси таъқиб қилишга мўлжалланганини айтмоқда. Бунда унинг ўртача ёқилғи сарфи 100 кмга 6,2 литрни ташкил этади.\nТаъкидланишича, Ford АҚШ полицияси учун энг кўп автомобиллар етказиб берувчи ҳисобланади. Унинг улуши 63 фоизни ташкил этади.\nполиция Ford седан


Нега байрам шукуҳи сезилмаяпти? - zarnews.uz\nЯна 18 кундан кейин мамлакатимиз тарихида туб бурилиш яасаган кун – мустақиллик байрами нишонланади.\nЖорий йилда 28 йиллиги бўлиб ўтадиган улуғ айёмга тайёргарлик қандай кечмоқда? Атрофдаги воқелик, одамлардаги кайфият энг азиз байрамга тайёргарлик етарли эмаслигини кўрсатмаяптими?\nАслида ҳар йилгидек ушбу тарихий санага давлат даражасида катта эътибор қаратилмоқда. Хусусан, жорий йилнинг 8 июль куни “Ўзбекистон Республикаси давлат мустақиллигининг йигирма саккиз йиллик байрамига тайёргарлик кўриш ва уни ўтказиш тўғрисида” Ўзбекистон Республикаси Президентининг Қарори қабул қилинди. Шунга асосан вилоят, ўз навбатида туман ва шаҳарлар ҳокимларнинг қарорлари қабул қилинди.\nУшбу ҳужжатларда тегишли ташкилий ва тарғибот ишларини амалга ошириш чора-тадбирлари белгиланган. Бироқ, қайси туман ёки шаҳарда мустақиллик байрами шукуҳи сезилади? Бу саволга аниқ, жўяли жавоб бериб бўлмайди.\nШу боис, вилоят ҳокимлигида ўтказилган йиғилишда бу масала атрофлича муҳокама қилинди.\nТаъкидландики, Самарқанд шаҳрининг бирор бир кўчасида байрамни акс эттирувчи панно, бильбордлар йўқ. Шаҳардаги 17 та катта ҳажмдаги реклама мониторларида ҳам истиқлолни, энг улуғ ва энг азиз байрамни тарғиб қиладиган роликлар жойлаштирилмаган.\nМирзо Улуғбек кўчасининг бошланишидаги Миллий банк вилоят бўлими пештоқида мустақилликнинг 27 йиллиги, деб ёзилган баннер турибди. Табиий савол туғилади: нега банк раҳбарияти бу ҳолатга бефарқ қараган?\nУмуман, фақат назорат, доимий сўров бўлсагина байрамолди ишларини бажаришга ўрганиб қолдикми? Маънавият ва маърифат маркази, Тасвирий ойина ижодий уюшмаси кимдан, қандай топшириқлар бўлишини кутиб туришибди? Қайси бино ёки ташкилот пештоқига “Жонажон Ўзбекистоним, мангу бўл омон!” деб номланган мустақиллик байрамининг бу йилги бош ғояси ёзилган баннер илинган? Янги йил байрамидан қолган тунги илюминацияларни алмаштириш вақти келмадими?\nЙиғилиш давомида мутасаддилар шу каби саволларга жавоб беришди. Шарқ тароналари XII халқаро мусиқа фестивали билан бир вақтда бўлиб ўтадиган мустақиллик байрамини юқори савияда ташкил қилиш бўйича аниқ топшириқлар берилди.